**ИЗВЕШТАЈ О СПРОВЕДЕНОЈ EX ANTE АНАЛИЗИ ЕФЕКАТА ПРОПИСА**

**1. Сагледавање постојећег стања**

**1) Приказати постојеће стање у предметној области у складу са важећим правним оквиром.**

Да ли се у предметној области примењује пропис или предметна област није била уређена прописом? Приказати постигнути учинак примене важећег прописа, и проценити да ли је постигнути учинак примене важећег прописа у складу са циљем који је одређен кад је пропис донет, тј. приказати која одступања су примећена од циљне вредности показатеља учинка. Приказати да ли се решења важећег прописа примењују у потпуности и у складу са роковима прописаним у важећем пропису. Приказати доступне информације и вредности других показатеља који се прате у области уколико предметна област није уређена прописом.

Предметна област је уређена позитивним прописом – Законом о уџбеницима („Службени гласник РС”, бр. 27/18 и 92/23), (у даљем тексту: Закон). Законом се уређује припремање, одобравање, избор, издавање, повлачење и праћење уџбеника и уџбеничког комплета, приручника и додатних наставних средстава за основну и средњу школу. Закон се састоји од поглавља:

(I. Основне одредбе) дефинише појмове, врсте наставних средстава, начела једнаких могућности и недискриминације, као и обавеза државе да обезбеди доступност и квалитет уџбеника свим ученицима, укључујући припаднике националних мањина и ученике са сметњама у развоју и инвалидитетом;

(II. Издавачи уџбеника) уређује услове за рад издавача, укључујући могућност да се уџбеници штампају и путем јавних издавача, као и постојање Центра за нискотиражне уџбенике ради подршке образовању на мањинским језицима и осталим категоријама које су дефинисане;

(III. Припремање уџбеника) уређује поступак планирања и развоја уџбеника кроз утврђивање плана, стандарда квалитета и израду Каталога уџбеника и других наставних средстава;

(IV. Одобравање уџбеника и наставних средстава) обезбеђује стручну, транспарентну и непристрасну процедуру оцењивања рукописа уџбеника, приручника и других средстава, уз јасно одређене надлежности и механизме спречавања сукоба интереса;

(V. Избор и праћење уџбеника) утврђује поступак избора уџбеника у школама, праћење примене уџбеника у настави и правилну употребу додатних наставних средстава, у циљу унапређења наставног процеса и заштите ученика од непримерених утицаја;

(VI. Издавање уџбеника) уређује обавезе издавача у погледу садржаја, облика и квалитета штампе, рокова објављивања и обавештавања корисника, као и услове за нова издања;

(VII. Повлачење уџбеника из употребе) омогућава повлачење уџбеника који не испуњавају прописане стандарде, садрже грешке или нису у складу са наставним планом и програмом;

(VIII. Надзор) уводи механизме инспекцијског надзора и праћења примене закона од стране надлежних органа и установа;

(IX. Казнене одредбе) предвиђа санкције за издаваче, школе или друга правна и физичка лица у случају кршења одредаба закона;

(X. Прелазне и завршне одредбе) обезбеђују континуитет примене прописа, јасно одређују рокове и прелазна решења ради ефикасног спровођења законских новина.

Поред Закона, постоји и подзаконска регулатива која ближе уређује примену Закона.

* Правилник о начину прилагођавања уџбеника („Службени гласник РС”, број 21/20);
* Правилник о ближим условима и критеријумима за избор чланова стручне комисије која врши експертизу рукописа уџбеника и чланова комисије за припрему експертског мишљења („Службени гласник РС”, број 94/18);
* Правилник о ближим условима и критеријумима за избор других стручних лица и чланова комисије за припрему стручне оцене квалитета рукописа и стручног мишљења („Службени гласник РС”, број 94/18);
* Правилник о издавању нискотиражних уџбеника („Службени гласник РС”, број 69/18);
* Правилник о начину и поступку давања стручне оцене и стручног мишљења о квалитету рукописа уџбеника, приручника и наставног материјала, додатних наставних средстава, наставних помагала, дидактичких средстава и дидактичких игровних средстава („Службени гласник РС”, број 75/16);
* Правилник о стандардима квалитета уџбеника и упутство о њиховој употреби („Службени гласник РС”, бр. 42/16 и 45/18);
* Правилник о садржини и начину вођења Регистра издавача који су добили дозволу за издавање уџбеника и других наставних средстава („Службени гласник РС”, број 21/10);
* Правилник о садржини и начину вођења Регистра одобрених уџбеника („Службени гласник РС”, број 21/10);
* Правилник о дозволи за издавање уџбеника – лиценци („Службени гласник РС”, број 6/10).

Уџбеници су важан образовни ресурс који у одређеној мери утичу на квалитет образовања, једнакост приступа, педагошке методе и образовне исходе. Постојећи Закон довео је до одређених проблема у погледу квалитета уџбеника, транспарентности избора, тржишних неравнотежа и економске доступности. Стога се приступило изменама и допунама Закона са циљем да се системски унапреди овај сектор.

Уџбеник има кључни значај у савременом образовању и његова улога мора бити усклађена са новим педагошким принципима. Да би уџбеник заиста био функционалан у оквиру савремених схватања образовања, неопходно је променити традиционални начин реализације образовно-васпитног рада. Уместо да се наставни процес заснива на стицању, памћењу и репродукцији знања, тежиште треба пребацити на развој когнитивних способности ученика. Поред тога, важно је да се од учења готових, већ дефинисаних знања пређе ка процесу самосталног откривања и проучавања нових садржаја.


Оваквим приступом позиција ученика се мења из пасивне у активну, а наставни процес трансформише се из репродуктивног у продуктивнији и креативнији. Међутим, да би се овакви педагошки захтеви остварили, у складу са претходним реформама, неопходна је промена односа према образовању, настави и целом образовном систему.


Уџбеник представља специфично наставно средство и важан извор знања у процесу остваривања циљева и задатака васпитања и образовања. Он и даље остаје један од примарних и стандардних извора информација, као и основно средство интерактивне комуникације између наставника и ученика. Правилно конципиран и усклађен са савременим образовним потребама, уџбеник може подстаћи активност и критичко размишљање ученика, чиме доприноси квалитетнијем и дубљем учењу.

Примена важећег Закона довела је до развоја тржишта уџбеника и успостављања више извора понуде, уз истовремено уочено раздвајање и неуједначеност тржишних учесника по обиму, утицају и присутности на тржишту и могло би се закључити, у оквиру анализе правног оквира тржишта уџбеника, да тржиште уџбеника карактерише и својеврсна цикличност – и то како на годишњем нивоу, тако и на четворогодишњем нивоу, до којих је дошла Комисија за заштиту конкуренције, на основу Извештаја о анализи стања конкуренције на тржишту уџбеника за основно образовање на територији Републике Србије у периоду 2018-2020. године (2021. година, <https://www.kzk.gov.rs/kzk/wp-content/uploads/2022/08/Sektorska-analiza-stanja> konkurencije-na-trzistu-udzbenika-za-osnovno-obrazovanje.pdf).


Приликом израде препорука, Комисија се на основу претходно изнетих налаза и закључака водила циљем спровођења Закона о заштити конкуренције, а то је добробит друштва и корист потрошача - ученика и родитеља.

Циљ Закона је обезбеђивање квалитетних, доступних, педагошки и стручно оправданих уџбеника, уз заштиту јавног интереса у образовању. Решавање поступка одобравања уџбеника и вођење регистра уџбеника углавном се спроводи у складу са роковима.





Табела 1. Број ученика по разредима у основном образовању и васпитању у школској 2024/2025. години и процентуални приказ по школским управама (извор: https://opendata.mpn.gov.rs)



Табела 2. Број ученика по разредима у средњем образовању и васпитању у школској 2024/2025. години и процентуални приказ по школским управама (извор: <https://opendata.mpn.gov.rs>)

|  |  |
| --- | --- |
| **Језик наставе** | **Проценат (%)** |
| Српски језик | 94,83% |
| Мађарски језик | 2,07% |
| Босански језик | 1,80% |
| Албански језик | 0,66% |
| Словачки језик | 0,38% |
| Румунски језик | 0,12% |
| Русински језик | 0,06% |
| Хрватски језик | 0,05% |
| Српско-бугарски | 0,03% |
| Бугарски језик | 0,01% |

Табела 3. Проценат ученика по језицима реализације наставе у основном образовању и васпитању у школској 2024/2025. години (извор: https://opendata.mpn.gov.rs)

|  |  |
| --- | --- |
| **Језик наставе** | **Проценат (%)** |
| Српски језик | 95.44% |
| Мађарски језик | 1.76% |
| Босански језик | 1.50% |
| Албански језик | 0.68% |
| Српско-енглески | 0.18% |
| Словачки језик | 0.15% |
| Хрватски језик | 0.09% |
| Бугарски језик | 0.05% |
| Румунски језик | 0.05% |
| Српско-руски | 0.03% |
| Српско-француски | 0.03% |
| Српско-мађарски | 0.02% |
| Русински језик | 0.02% |

Табела 4. Проценат ученика по језицима реализације наставе у средњем образовању и васпитању у школској 2024/2025. години (извор: https://opendata.mpn.gov.rs)

У школској 2024/2025. години, у јунском року, завршном испиту приступило је 63.885 ученика осмог разреда, односно 99.7% генерације и 1.046 полазника функционалног основног образовања одраслих или 66% пријављених. Тестови на завршном испиту садржали су задатке којима се проверава оствареност образовних стандарда дефинисаних на три нивоа постигнућа – основном, средњем и напредном нивоу. Резултати завршног испита, поред своје селективне функције за упис ученика у средње школе, омогућавају и добијање различитих врста података релевантних за унапређивање процеса испита, пружање подршке школама у процесу самовредновања и вредновања, као и праћење индикатора стања у образовању које је утврдио Национални просветни савет. Дакле, поред тога што представљају користан алат доносиоцима одлука у систему образовања и васпитања, ови подаци су вишеструко корисни и наставницима у планирању и програмирању свог рада. Остварени резултати ученика на завршном испиту, у школској 2024/2025. години у односу на претходне године, показују континуитет у знању и напредовању ученика и одређени напредак, што је посебно значајно имајући у виду околности у којима се одвијала ова наставна година.



Табела 5. Просечан број бодова ученика по тесту на завршном испиту у школској 2024/2025. години (извор Министарство просвете Моја средња школа)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | | | |  |  |  |  |  |  |
| **Разред** | **Први** | **Други** | **Трећи** | **Четврти** | **Пети** | **Шести** | **Седми** | **Осми** | **Укупно ОШ по предметима** |
| Српски језик | 3 | 3 | 3 | 3 | 3 | 3 | 3 | 3 | 24 |
| Свет око нас / Природа и друштво | 2 | 2 | 2 | 2 |  |  |  |  | 8 |
| Историја |  |  |  |  | 2 | 1 | 1 | 1 | 5 |
| Географија |  |  |  |  | 2 | 1 | 1 | 1 | 5 |
| Музичкa култура | 1 | 1 | 1 | 1 | 1 | 1 | 1 | 1 | 8 |
| Ликовна култура | 1 | 1 | 1 | 1 | 1 | 1 | 1 | 1 | 8 |
| Први страни језик | 2 | 2 | 2 | 2 | 2 | 2 | 2 | 2 | 16 |
| Други страни језик - избор |  |  |  |  | 2 | 2 | 2 | 2 | 8 |
| Математика | 2 | 2 | 2 | 2 | 2 | 2 | 2 | 2 | 16 |
| Биологија |  |  |  |  | 1 | 1 | 1 | 1 | 4 |
| Хемија |  |  |  |  |  |  | 2 | 2 | 4 |
| Техника и технологија |  |  |  |  | 2 | 2 | 2 | 2 | 8 |
| Информатика и рачунарство |  |  |  |  | 1 | 1 | 1 | 1 | 4 |
| Физика |  |  |  |  |  | 2 | 2 | 2 | 6 |
| Дигитални свет |  | 1 | 1 | 1 |  |  |  |  | 3 |
| **Укупан број уџбеника у ОСНОВНИМ ШКОЛАМА** | **11** | **12** | **12** | **12** | **19** | **19** | **21** | **21** | **127** |

Табела 6. Број уџбеника по разредима и предметима у основном образовању и васпитању

|  |  |  |  |  |  |
| --- | --- | --- | --- | --- | --- |
|  | **I** | **II** | **III** | **IV** | **Укупно** |
| Број уџбеника у средњим **општим** школама (Регистар уџбеника) | 18 | 18 | 13 | 10 | **59** |
| Број уџбеника у средњим **стручним** школама (ЗУОВ) | 191 | 281 | 259 | 205 | **936** |
| **Укупан број уџбеника у СРЕДЊИМ ШКОЛАМА** | **209** | **299** | **272** | **215** | **995** |

Табела 7. Број уџбеника по разредима и предметима у средњем образовању и васпитању

|  |  |  |
| --- | --- | --- |
| **Назив издавача** | **Број изабраних издања у ОШ** | **% изабраних издања у ОШ** |
| Albas doo | 852 | 0.63% |
| EDUCATIONAL CENTRE | 185 | 0.14% |
| Izdavačka kuća Freska | 2688 | 2.00% |
| Izdavačko društvo KRUG | 122 | 0.09% |
| Klett Издавачка кућа доо | 33681 | 25.09% |
| NEW AGE PUBLISHING | 124 | 0.09% |
| The English Book doo | 1824 | 1.36% |
| Акроноло | 1324 | 0.99% |
| Архикњига | 1473 | 1.10% |
| Атос | 6 | 0.00% |
| БИГЗ школство доо | 12220 | 9.10% |
| Вулкан издаваштво | 13194 | 9.83% |
| Дата Статус д.о.о. | 4543 | 3.38% |
| ЈП Завод за уџбенике | 9458 | 7.05% |
| Креативни центар | 2126 | 1.58% |
| М&Г ДАКТА | 184 | 0.14% |
| Математископ доо | 1364 | 1.02% |
| Нова школа | 557 | 0.42% |
| Предузеће за издаваштво, производњу и трговину Едука д.о.о. | 7788 | 5.80% |
| Привредно друштво Герундијум доо, Београд | 3055 | 2.28% |
| Привредно друштво за издавачку делатност Нови Логос | 37160 | 27.69% |
| Сазнање | 279 | 0.21% |
| Чаробна фрула | 1 | 0.00% |
| Школски сервис Гајић | 1 | 0.00% |
| **Укупно** | **134209** | **100.00%** |

Табела 8. Извод из Регистра уџбеника – Преглед одабраних уџбеника у основним школама (извор https://prosveta.gov.rs/prosveta/udzbenici/registar-udzbenika/, јун 2025. године)

|  |  |  |
| --- | --- | --- |
| **Назив издавача** | **Број изабраних издања у СШ** | **% изабраних издања у СШ** |
| Aкроноло | 24 | 0.58% |
| EDUCATIONAL CENTRE | 176 | 4.27% |
| Izdavačka kuća Freska | 167 | 4.06% |
| Klett Издавачка кућа доо | 1267 | 30.77% |
| Oxford centar | 16 | 0.39% |
| The English Book doo | 219 | 5.32% |
| Акроноло | 381 | 9.25% |
| Дата Статус д.о.о. | 42 | 1.02% |
| ЈП Завод за уџбенике | 632 | 15.35% |
| Предузеће за издаваштво, производњу и трговину Едука | 505 | 12.26% |
| Привредно друштво за издавачку делатност Нови Логос | 689 | 16.73% |
| **Укупно** | **4118** | **100.00%** |

Табела 9. Извод из Регистра уџбеника – Преглед одабраних уџбеника у средњим школама (извор https://prosveta.gov.rs/prosveta/udzbenici/registar-udzbenika/, јун 2025. године)

|  |  |  |  |
| --- | --- | --- | --- |
| **Издавачи** | **Број уџбеника** | **Продаја у РСД** | **Продаја у %** |
| Нови Логос | 288.518 | 310.722.020 | 37,24% |
| Klett | 143.383 | 147.302.475 | 17,65% |
| Вулкан | 109.564 | 118.672.250 | 14,22% |
| БИГЗ Школство | 88.925 | 108.704.480 | 13,03% |
| Едука | 53.510 | 61.828.030 | 7,41% |
| ЈП Завод за уџбенике | 33.966 | 29.496.582 | 3,54% |
| Фреска | 13.469 | 18.646.690 | 2,23% |
| Креативни центар | 10.404 | 13.889.210 | 1,66% |
| Архикњига | 9.909 | 3.402.996 | 0,41% |
| Герундијум | 8.087 | 9.826.377 | 1,18% |
| Дата Статус | 6.363 | 7.960.340 | 0,95% |
| Нова школа | 4.289 | 863.878 | 0,10% |
| Albas | 3.059 | 2.887.510 | 0,35% |
| Школски сервис Гајић | 123 | 147.600 | 0,02% |
| **УКУПНО** | 773.569 | 834.350.438 | 100% |

Табела 10. Издавачи у Србији чије уџбенике су користили ученици у 1. и 5. разреду основног образовања и васпитања током школске 2024/2025. године (извор: https://prosveta.gov.rs/prosveta/udzbenici/registrar-udzbenika/,https://opendata.mpn.gov.rs/ сајтови издавача- обрачун РСЈП)



Табела 11. Цене уџбеника за 1. разред основног образовања и васпитања (у динарима на дан 5. јуна 2025. године, извор: Министарство просвете и сајтови издавача)



Табела 12. Цене уџбеника за 5. разред основног образовања и васпитања (у динарима на дан 5. јуна 2025. године, извор: Министарство просвете и сајтови издавача)

Министарство просвете у школској 2024/2025. години наставило је са финансирањем набавке уџбеника, које се почев од школске 2009/2010. године реализовало у оквиру Пројекта „Набавка уџбеника и других наставних средстава за ученике основних школа“, а на основу одговарајућих аката Владе Републике Србије.

Полазећи од процењених потреба система образовања и васпитања и имајући у виду буџетска средства опредељена за ове намене за школску 2024/2025. годину, Влада је на предлог Министарства донела Одлуку о финансирању набавке уџбеника средствима буџета Републике Србије за школску 2024/2025. годину („Службени гласник РС”, број 48/24), 05 број 401-4596/2024, од 30. маја 2024. године (у даљем тексту: Одлука).

Одлуком је утврђено да су предмет набавке уџбеници које ће школе користити у настави у школској 2024/2025. години и да право на доделу уџбеника остварују ученици из породица корисника новчане социјалне помоћи, ученици са сметњама у развоју и инвалидитетом из социјално/материјално угрожених породица (примаоце новчане социјалне помоћи); ученике који основношколско образовање и васпитање стичу по индивидуалном образовном плану, укључујући и ИОП 3; ученике са сметњама у развоју и инвалидитетом, који се образују по индивидуалном образовном плану, а потребни су им прилагођени уџбеници, као и ученике који образовно-васпитни рад не оставрују по индивидуалном образовном плану, а којима је потребно прилагођавање (увећан фонт, Брајево писмо, електронски формат); ученике из породица у којима је троје и више деце у систему образовања и васпитања, с тим да наведено право остварује дете/деца која су ученици основне школе. Уколико основну школу похађа више деце из породица које остварују право за добијање уџбеника на основу овог критеријума, уџбенике добија дете/деца која су прва почела да стичу основно образовање и васпитање, без обзира на редослед рађања; ученике из породица у којима је носилац родитељске бриге само један родитељ, односно уколико је други родитељ преминуо или је непознат; ученике који болују од ретке болести; ученике који остварују право на туђу негу и помоћ и ученике првог и другог разреда основне школе који су глуви, а којима су потребни прилагођени уџбеници у електронском формату, са видео садржајима на српском знаковном језику, и то:

(1) у првом циклусу основног образовања и васпитања за предмете: математика, српски језик/матерњи језик, свет око нас, природа и друштво и страни језик као обавезни предмет;

(2) у другом циклусу основног образовања и васпитања за предмете: математика, српски језик и књижевност/матерњи језик, први страни језик, географија, историја, хемија, физика и биологија.

Министарство просвете прикупило је податке о изабраним уџбеницима и другим наставним средствима који могу бити предмет набавке, а које су изабрале школе, у складу са Законом и које ће користити у школској 2024/2025. години. Прикупљање података реализовано је преко посебне апликације Министарства у оквиру информационог система „Доситеј” и то за предмете за које се према Одлуци Владе набављају бесплатни уџбеници. Означавањем на листи одобрених уџбеника, сачињеној у складу са каталогом одобрених уџбеника, школе су уносиле податке о уџбеницима које ће користити у настави.

Право на бесплатне уџбенике прошле године остварило је 95.343 ученика, док је укупна количина требованих уџбеничких јединица за школску 2024/2025. годину износила 894.191.

На основу Одлукe Владе Републике Србије о финансирању набавке уџбеника средствима буџета Републике Србије за школску 2023/2024. годину у извештајном периоду спроведена је јавна набавка за набавку бесплатних прилагођених уџбеника. Уџбеници су испоручени у 139 школа које су исказале потребу за набавку прилагођених уџбеника. Из буџета Републике Србије за обезбеђивање бесплатних прилагођених уџбеника за школску 2023/2024. годину издвојено је укупно 23.387.562,00 РСД за укупно 2307 уџбеничких јединица. Прилагођени уџбеници се припремају на различитим величинама фонтова штампе, у различитим форматима штампе, у аудио запису и запису Брајевим писмом.

Подршка мањинском образовању је и обезбеђивање уџбеника на мањинским језицима из Програма бесплатних уџбеника. Сваке школске године се повећава број уџбеничких јединица у овом програму на 8 језика националних мањина, од 62.452 (2021/22), 64.689 (2022/23) до 72.357 (2023/24).

Центар за нискотиражне уџбенике Завода за уџбенике у периоду јануар–јун 2024. године добио је одобрење за 4 (четири) нова уџбеника за основну школу на језицима националних мањина по реформисаним програмима: по један уџбеник на мађарском, словачком, румунском и русинском језику.

Стручне комисије Завода за унапређивање образовања и васпитања су разматрале следеће рукописе уџбеника и додатних наставних средстава, намењених припадницима националних мањина:

- босански језик: 2 рукописа уџбеника

- бугараски језик: 11 рукописа уџбеника.

Ученицима који целокупну наставу похађају на једном од осам језика националне мањине (албанском, босанском, бугарском, мађарском, русинском, румунском, словачком и хрватском језику), као и ученицима припадницима националних мањина који наставу прате на српском језику а похађају изборни програм *Матерњи језик/говор са елементима националне културе*, на располагању је укупно 982 уџбеничких јединица, од којих је 639 објављено по реформисаним програмима наставе и учења (<https://mpn.gov.rs/wp-content/uploads/2022/03/Katalog-udzbenika-na-jezicima-nacionalnih-manjina.pdf>). Обајвљен је нови Каталог уџбеника на језицима националних мањина за предшколску установу, основну и средњу школу за школску 2024/25. годину.

|  |  |  |
| --- | --- | --- |
| **Језик националне мањине** | **Укупан број уџбеника** | **Број реформисаних уџбеника** |
| Албански језик | 56 | 50 |
| Босански језик | 112 | 70 |
| Бугарски језик | 116 | 33 |
| Мађарски језик | 194 | 145 |
| Русински језик | 113 | 59 |
| Словачки језик | 158 | 98 |
| Хрватски језик | 109 | 85 |
| Румунски језик | 104 | 56 |
| Српски као нематерњи језик | 36 | 25 |
| Словеначки језик са ел. националне културе | 1 | 1 |
| Буњевачки језик са ел. националне културе | 12 | 10 |
| Македонски језик са ел. националне културе | 3 | 0 |
| Чешки језик са ел. националне културе | 3 | 1 |
| Ромски језик са ел. националне културе | 6 | 6 |
| Влашки говор са ел. националне културе | 1 | 0 |
| Украјински језик са ел. националне културе | 8 | 0 |
| **УКУПНО:** | **1032** | **639** |

Уџбеници на језицима националних мањина, Каталог уџбеника за школску 2024/25.

Подршка мањинском образовању је и обезбеђивање уџбеника на мањинским језицима из Програма бесплатних уџбеника. Сваке школске године се повећава број уџбеничких јединица у овом програму на 8 језика националних мањина за текућу школску 2024/25. годину обезбеђено је 70.634 уџбеничке јединице на језицима национаних мањина.

Следи табела о проценту испуњености плана уџбеника за наставу на језицима националних мањина према реформисаним школским програмима наставе и учења:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Језик** | **Разред** | | | | | | | |
|  | **1** | **2** | **3** | **4** | **5** | **6** | **7** | **8** |
| **Албански језик** | 90% | 80% | 90% | 90% | 60% | 80% | 80% | 80% |
| **Босански језик** | 90% | 90% | 85% | 70% | 100% | 90% | 100% | 80% |
| **Бугарски језик** | 70% | 70% | 14% | 14% | 80% | 90% | 15% | 10% |
| **Мађарски језик** | 100% | 100% | 100% | 100% | 100% | 100% | 100% | 100% |
| **Румунски језик** | 85% | 85% | 85% | 30% | 100% | 85% | 100% | 70% |
| **Русински језик** | 100% | 90% | 70% | 70% | 100% | 90% | 90% | 90% |
| **Словачки језик** | 100% | 80% | 100% | 85% | 100% | 85% | 100% | 95% |
| **Хрватски језик** | 90% | 70% | 70% | 70% | 90% | 85% | 80% | 75% |

Министарство просвете обезбедило је додатна средства у висини од 42.463.200,04 РСД за издавање недостајућих нискотиражних уџбеника на мањинским језицима, укупно 82 уџбеничка наслова. Средства су пребачена Заводу за уџбенике, а очекује се реализација током следеће године.

Покрајински секретаријат за образовање, прописе, управу и националне мањине – националне заједнице је у трећем и четвртом кварталу 2024. године издао решења за 24 уџбеника на језицима националних мањина, 8 на словачком језику, 7 на мађарском језику, 3 на русинском и 2 на румунском језику.

Стручне комисије Завода за унапређивање образовања и васпитања су разматрале рукописе уџбеника и додатних наставних средстава, намењених припадницима националних мањина, и то:

* Новим издањима уџбеника која се издају са непромењеним садржајем, а за које су дата стручна мишљења комисија – да предати рукописи не представљају ново издање уџбеника и да и не подлежу поновном одобравању (у складу са чланом 40. Закона о уџбеницима („Службени гласник РС“, број: 27/2018-13, 92/2023-336), припада 20 рукописа:

1. *Дигитални свет*, превод на бугарски језик уџбеника *Дигитални свет 4*, уџбеник за 4. разред основне школе;
2. *Географија*, превод на бугарски језик уџбеника *Географија 7*, уџбеник за 7. разред основне школе;
3. *Рачунарство и информатика*, превод на бугарски језик, уџбеник *Рачунарство и информатика* за 2. разред гимназије;
4. *Хемија*, превод на бугарски језик уџбеника *Хемија 8*, уџбеник за 8. разред основне школе;
5. *Ликовна култура*, превод на бугарски језик уџбеника *Ликовна култура*, уџбеник за 2. разред гимназије;
6. *Биологија*, превод на бугарски језик уџбеника *Биологија*, уџбеник за 2. разред гимназије;
7. *Математика*, превод на бугарски језик уџбеника *Математика 7*, уџбеник за 7. разред основне школе;
8. *Географија*, превод на бугарски језик уџбеника *Географија 3*, уџбеник за 3. разред гимназије;
9. *Биологија*, превод на бугарски језик уџбеника *Биологија 7*, уџбеник за 7. разред основне школе;
10. *Географија*, превод на бугарски језик уџбеника *Географија 8*, уџбеник за 8. разред основне школе;
11. *Ликовна култура*, превод на бугарски језик уџбеника *Ликовна култура*, уџбеник за 4. разред основне школе;
12. *Историја*, превод на бугарски језик уџбеника *Историја*, уџбеник са одабраним историјским изворима за 3. разред гимназије;
13. *Математика*, превод на бугарски језик уџбеника *Математика 4,* уџбеник за 4. разред основне школе;
14. *Хемија*, превод на бугарски језик уџбеника *Хемија 2*, за 2. разред гимназије;
15. *Физика*, превод на бугарски језик уџбеника *Физика 8*, уџбеник за 8. разред основне школе
16. *Информатика и рачунарство*, превод на бугарски језик уџбеника *Рачунарство и информатика,* уџбеник за3. разред гимназије;
17. *Хемија*, превод на бугарски језик уџбеника *Хемија 7*, уџбеник за 7. разред основне школе; *Информатика и рачунарство*, превод на бугарски језик уџбеника *Информатика и рачунарство,* уџбеник за 8. разред основне школе;
18. *Математика*, превод на бугарски језик уџбеника *Математика 8*, уџбеник за 8. разред основне школе;
19. *Информатика и рачунарство*, превод на бугарски језик уџбеника *Рачунарство и информатика,* уџбеник за8. разред основне школе;
20. *Техника и технологија*, превод на бугарски језик *Техника и технологија 7*, уџбеник и збирка материјала за конструктивно моделовање за 7. разред основне школе.

* У процедури одобравања налази се четири рукописа нових издања уџбеника:

1. *Историја*, превод на бугарски језик уџбеника *Историја 8*, уџбеник са одабраним историјским изворима за 8. разред oсновне школе;
2. *Природа и друштво*, превод на бугарски језик уџбеника *Природа и друштво 4*, уџбеник за 4. разред основне школе, први и други део са тематским атласом уз уџбеник природе и друштва за 4. разред основне школе;
3. *Историја*, превод на бугарски језик уџбеника *Историја 7*, уџбеник са одабраним историјским изворима за 7. разред основне школе;
4. *Информатика и рачунарство*, превод на бугарски језик уџбеника *Информатика и рачунарство 7*, уџбеник за 7. разред основне школе.

Од доношења Закона о уџбеницима, број издања на појединим језицима знатно осцилира, јер издавачи највише пажње посвећују бројнијим националним заједницама. Мера увођења нискотиражних уџбеника, предвиђена законским решењем, није дала очекиване резултате, пошто неке мањинске заједнице и даље немају одобрене уџбенике према реформисаним школским програмима наставе и учења. Сваки ученик који похађа наставу на језицима националних мањина ће 2025/2026. школске године добити уџбенике Јавног предузећа „Завод за уџбенике” без накнаде.

Иако закон предвиђа финансирање ових уџбеника, у пракси је изостала ангажованост приватних издавача, осим када је реч о профитабилнијим језичким заједницама.

**2) Да ли је уочен проблем у области и на коју циљну групу се односи? Представити узроке и последице проблема?**

На основу приказа постојећег стања описати проблем који је потребно решити и оценити опасност и размере проблема. Одредити циљне групе на које проблем директно или индиректно утиче (нпр. привредни субјекти у одређеној делатности, угрожене друштвене групе, органе, односно организације који врше јавна овлашћења, итд.) и описати тај утицај. Одредити узроке настанка проблема и његове последице.

Предлог закона о изменама и допунама Закона о уџбеницима (у даљем тексту: Предлог закона), чији је Нацрт припремило Министарство просвете, предвиђа унапређивање примене појединих законских решења у циљу обезбеђивања и унапређивања квалитета, доступности и праведности основног образовања и васпитања.

Овим изменама предвиђено је унапређивање примене појединих законских решења у смислу подршке остваривању прописаних циљева образовања и васпитања и то развијања личног и националног идентитета, развијања свести и осећања припадности Републици Србији, поштовања и неговања српског језика и матерњег језика, традиције и културе српског народа и националних мањина на простору Републике Србије, развијања интеркултуралности, поштовање и очување националне и светске културне баштине, као и у делу обезбеђивања уџбеника и других наставних средстава за ученике, а у циљу обезбеђивања и унапређивања квалитета, доступности и праведности система образовања и васпитања.

Предлог закона представља системску и вредносну реформу у области образовања у Републици Србији, са фокусом на очување националног идентитета, квалитет уџбеника и транспарентност избора. Једна од централних новина је увођење појма „уџбеници од националног значаја”, који обухвата уџбенике из предмета важних за културно-историјски идентитет: српски језик, историја, географија и други. Ови уџбеници постају основни механизам очувања вредности, језика и традиције, али и важан фактор отпорности на спољне утицаје.

Јавни издавач нема тржишни интерес, јер делује у јавном интересу, а не ради остваривања профита, што га суштински разликује од приватних издавача чији је главни циљ комерцијална добит. Јавни издавач има снажан друштвени мандат: да штити образовање као вредност, а не као робу. За разлику од приватних, он обезбеђује равноправност, стручност, стабилност и независност школског система од тржишних манипулација.. Док приватни издавачи бирају теме и уџбенике према профитабилности, предвиђено је да јавни издавач издаје уџбенике од националног значаја који промовишу културу, језик и историјско наслеђе, чиме штити национални идентитет. У прилог јавном издавачу иду транспарентност избора аутора, јавни конкурси, јавна контрола трошкова и гарантовани квалитет садржаја. Европска пракса потврђује оправданост државне улоге у издавању уџбеника у областима од националног значаја, како би обезбедиле образовну једнакост и уједначен стандард знања. Овакав модел штити образовање од тржишне нестабилности и комерцијализације садржаја.

Јавни издавач добија кључну улогу у креирању ових уџбеника – од избора аутора, кроз јавне конкурсе, до надзора над поступком рецензије и штампе. Закон прецизира високе критеријуме за избор аутора, као и механизме контроле квалитета и рокова у припреми уџбеника. Ако аутори не испуне уговорене обавезе, предвиђене су санкције, чиме се унапређује одговорност и ефикасност система.

Наглашава се право свих ученика у иностранству који похађају наставу на српском језику да користе уџбенике Републике Србије, чиме се додатно јача веза дијаспоре са матицом. Уводи се и прецизна регулација ауторских накнада за дела укључена у наставне материјале, штитећи права стваралаца.

Детаљно се уређује поступак избора уџбеника на нивоу школе, уводећи принципе јавности, једнакости привредних субјеката и избегавања сукоба интереса. Посебна пажња посвећена је транспарентности процеса, укључујући и обавезу објављивања одлука на веб-страницама школа и извештавање надлежних органа. Закон дефинише и максималну масу уџбеника, штитећи здравље ученика, те уводи обавезу економичности и еколошке одрживости у избору уџбеника.

Цене уџбеника подлежу контроли државе, укључујући и уџбенике на језицима националних мањина и прилагођене за децу са сметњама у развоју. Одређивање цена поверава се комисији састављеној од стручњака и представника релевантних институција. Закон предвиђа постепено увођење уџбеника од националног значаја по разредима, почевши од школске 2026/2027. године.

Овим изменама Република Србија унапређује образовни систем, штити културно-историјску баштину и уводи јасна правила која осигуравају квалитет, правичност и одговорност у процесу издавања и коришћења уџбеника.

Тренутни изазови који су се појавили односе се на неуједначен квалитет уџбеника између различитих издавача, затим непостојање јасних и објективних критеријума за избор уџбеника, доминација појединих издавача, нарочито на локалним тржиштима, недовољна присутност дигиталних формата, непостојање прописане највише малопродајне цене, што узрокује одређене финансијске проблеме и потенцијално може довести до неравноправности међу ученицима, тежина ђачких ранаца се сваке године поставља као друштвена тема и нема дефинисаног националног комплета, уџбеника од националног значаја, за основну школу – школе и родитељи често збуњени превеликим бројем алтернатива.

Либерализација тржишта уџбеника омогућила је приватним издавачима да значајно прошире понуду уџбеника за основне школе, које представљају најисплативији сегмент. Ипак, ситуација у стручном образовању остала је готово непромењена — уџбеници за стручне предмете у тим школама углавном потичу из деведесетих година или уопште нису доступни.

На основу налаза Комисије за заштиту конкуренције, као и других надлежних органаи институција (Повереника за информације од јавног значаја и заштиту података о личности, Агенције за борбу против корупције и др.), као и практичног искуства стеченог током година примене Закона о уџбеницима, утврђено је да у систему постоје озбиљне препреке у области транспарентности, као и повећан ризик од коруптивних пракси.

Кључни проблеми идентификовани у процесу односе се на: непостојање адекватне регулације у вези са давањем поклона, донација и репрезентације школама и запосленима од стране издавача, улога школа у посредовању при набавци уџбеника није довољно јасно дефинисана и подложна је злоупотребама (поједине школе раде набавку преко ученичких задруга, што може бити пример добре праксе), затим, ограничен приступ свим одобреним уџбеницима током процеса избора од стране наставника. Као илустрација недостатка транспарентности и могућих злоупотреба наводи се пракса даривања учитеља и наставника.

Извештаји и искуства указују да поједини издавачи остварују значајан утицај на наставнике приликом избора уџбеника, нудећи различите бенефите као што су донације, бесплатне обуке, или друге погодности – што је као проблем препознала и Агенција за борбу против корупције.

Комисија за заштиту конкуренције, у оквиру основу Извештаја о анализи стања конкуренције на тржишту уџбеника за основно образовање на територији Републике Србије у периоду 2018-2020. година, указала је на устаљене обрасце промотивних активности издавача уџбеника који могу утицати на услове равноправне тржишне утакмице. Презентације уџбеника углавном изводе сами аутори, уредници или ангажовани стручњаци, често у школама, културним центрима или хотелима, где се истичу предности конкретног уџбеника у односу на друге. Уз усмену промоцију, присутнима се деле и бесплатни примерци уџбеника, пдф издања, каталози и ценовници. Промотивни материјали достављају се и школама које не присуствују догађају, као и књижарама и дистрибутерима. Учесници на тржишту користе различите канале – од медија и друштвених мрежа до директне поште и онлајн платформи.

Током пандемије, дошло је до преласка на вебинаре и дигиталну промоцију, што је издавачима омогућило већу доступност наставницима. Поједини издавачи организују анкете како би добили повратне информације о уџбеницима, док неки користе и зимске семинаре као прилику за контакт са наставницима. Истакнуто је да поједини издавачи приступају школама директно, путем комерцијалиста или уз дозволу директора, чиме се додатно појачава индивидуални маркетинг. Мали издавачи, посебно они специјализовани за један предмет, истичу да немају ресурсе за широке кампање и ослањају се на личну сарадњу са школама. Јавни издавачи приступају формалније — најављују нова издања школама телефонским путем и достављају презентације електронским каналима. Иако је презентација уџбеника уобичајена пракса, начин њене реализације и праксе даривања могу довести у питање равноправност међу издавачима.

Комисија је посебно указала на ризик да овакви модели комуникације и размене утичу на избор уџбеника не на основу квалитета, већ на основу погодности које наставници или школе добијају. Овакви обрасци, иако делом легитимни, отварају простор за нелојалну конкуренцију и нарушавање транспарентности тржишта уџбеника. Због тога је неопходно размотрити увођење јаснијих правила и ограничења у вези са промотивним активностима издавача, као и самим начином избора уџбеника тако да буду јасни, транспарентни и недискриминаторни.

Законом о основама система образовања и васпитања („Службени гласник РС”, бр. 88/17, 27/18 - др. закон, 10/19, 27/18 - др. закон, 6/20, 129/21, 92/23 и 19/25) дефинисано је осамнаест циљева образовања и васпитања. Један од њих је: ,,(...) развијање личног и националног идентитета, развиjање свести и осећања припадности Републици Србији, поштовање и неговање српског jезика и матерњег језика, традиције и културе српског народа и националних мањина, развијање интеркултуралности, поштовање и очување националне и светске културне баштине.”

Законом о основама система образовања и васпитања дефинисане су и опште међупредметне компетенције за крај обавезног основног образовања и васпитања у Републици Србији које се заснивају на кључним компетенцијама за целоживотно учење. Компетенција Одговорно учешће у демократском друштву директно је повезана са неговањем културе српског народа и развијањем националног идентитета. Повезаност је видљива и код компетенција за комуникацију, сарадњу, решавање проблема.

У Националном оквиру образовања и васпитања (,,Службени гласник РС”, број 98/17) поред општих универзалних вредности наводи се да су у образовно-васпитни систем уткане и вредности које су посебно важне. Једна од тих вредности је: ,,(...) идентитет – у доба глобализације, у коме је присутно снажно мешање различитих народа, култура и религија, очекује се да кроз образовање особа постане грађанин света, а да притом сачува свој национални идентитет, свој језик, своју културу, друштвену, моралну и духовну баштину.”

У законским и подзаконским актима се указује на важност неговања културе српског народа и развијања националног идентитета.

Тренутни модел избора и набавке уџбеника у Републици Србији даје могућност да наставници имају слободу и аутономију избора уџбеника. Такав систем доводи до различитих цена за исти разред и поред могућности избора на четири године, у пракси се дешава да се уџбеници мењају на годишњем нивоу, што онемогућава наслеђивање уџбеника међу ученицима. Формирање цена није законски регулисано, иако је постојала одредба у једном од претходних Закона о уџбеницима, од које се касније одустало се од института максималне малопродајне цене јер није било могуће утврдити јединствене и прецизне критеријуме за све врсте уџбеника и наставних материјала. Такође, постојала је бојазан да ће административно одређивање цене негативно утицати на квалитет и развој нових уџбеника, као и на број понуђача на тржишту. Због ових изазова, овај институт није могао бити успешно примењен у пракси, што је довело до слободног формирања цена од стране издавача и довело до велике разлике у ценама уџбеника (табеле 11. и 12.). Родитељи и држава немају утицај ни на избор ни на цену уџбеника, иако сносе трошкове. Наставници често захтевају и додатна наставна средства, што додатно оптерећује родитељски буџет. Маса и обим уџбеника нису ограничени, што доводи до тога да ђачке торбе прелазе препоручену тежину од 10–15% телесне масе ученика. Издавачи несметано нуде обимне и често непотребне садржаје, што може директно утицати и на раст цене. Ова пракса је нарочито изражена у нижим разредима основне школе.

Неједнакост у доступности и цени уџбеника нарушава принцип једнаких услова образовања за све ученике. Упркос програмима бесплатних уџбеника, родитељи и даље често морају да доплаћују. Примери из табела 11. и 12. показују велике разлике у цени уџбеничких комплета. Финансирање од стране локалних самоуправа и АП Војводине зависи од буџетских могућности, што значи да неке средине добијају више подршке од других. Присутан је тренд повећања издвајања локалних самоуправа у оквиру набавке уџбеника или суфинансирања родитеља. Потребно је системски регулисати, односно увести препоручену масу и одредити највишу малопродајну цену уџбеника како би образовање било равноправније и приступачније. Промене би требало да уведу већу контролу, транспарентност и укљученост свих заинтересованих страна.

Закон ће имати позитиван утицај на ученике, родитеље, односно друге законске заступнике и на установе. Решења у Предлогу закона утицаће на:

- ученике - ствара се правни основ за унапређивање образовно-васпитног рада, доступност квалитетнијем образовању и васпитању, бољи услови за образовање ученика. Ученику, као централном субјекту у процесу образовања, Предлог закона обезбеђује квалитетан уџбеник за предмете од националног значаја.

- наставнике - као кључне носиоце образовног процеса, добијају значајно појачану улогу и већу слободу у избору уџбеника, поштујући процедуру избора уџбеника, што му омогућава да са више сигурности и одговорности утиче на квалитет образовања у целом систему. Предложена решења пружају заштиту наставницима од могућих спољних утицаја и притисака који би могли утицати на њихов избор. Ова заштита остварује се двоструко: прво, издавачима је строго забрањено да наставницима дају поклоне чија вредност прелази 1000 динара, чиме се спречава коруптивно понашање; друго, избор уџбеника се не врши појединачно, већ на нивоу целокупне наставничке популације, тако да сваки наставник својим гласом доприноси статистичком исходу, док се коначна одлука доноси колективно, што обезбеђује транспарентност и равноправност у избору. На тај начин, наставници имају и личну и системску подршку у свом раду, што доприноси већој праведности и квалитету образовања.

- установе - повећање аутономије установе и унапређивање и рационалнија организација образовно-васпитног рада.

- родитеље - повећање квалитета образовања и васпитања њихове деце, финансирање, односно суфинансирање набавке уџбеника и других дидактичких средстава. Родитељи, као важан чинилац у образовном процесу, значајно улажу део породичног буџета у куповину уџбеника за своју децу. Закон који ограничава цене уџбеника пружа им неопходну сигурност и предвидивост у погледу трошкова, што је од великог значаја за породични буџет. Поред тога, предложене измене закона уводе и олакшице у виду једноставнијег и приступачнијег начина наслеђивања уџбеника, што додатно смањује укупне трошкове породице и доприноси ефикаснијем коришћењу наставних средстава. Оваква решења директно олакшавају породицама приступ квалитетном образовању, истовремено водећи рачуна о економској доступности уџбеника.

- издаваче уџбеника – планирано је да јавни издавач има централну улогу у процесу креирања уџбеника од националног значаја, која обухвата све фазе од избора аутора до коначне припреме. Избор аутора врши се кроз транспарентне јавне конкурсе, чиме се обезбеђује стручност и квалитет рада. Закон прецизира строге критеријуме за избор аутора, као и механизме контроле квалитета у свакој фази израде уџбеника, укључујући и поштовање рокова. На овај начин, јавни издавач има значајну улогу у гаранцији квалитета и правовремености уџбеничке продукције. Предлог закона доноси одређене измене које имају за циљ унапређење тржишних услова и подстицање конкуренције међу издавачима у области уџбеника.

Све наведено не би било могуће решити без доношења измена и допуна Закона, имајући у виду да ову материју није могуће уредити подзаконским актом, овим изменама је предвиђено доношење три подзаконска акта, што је уједно и разлог који доношење закона чини јединим начином за решавање проблема.

**2. Утврђивање циља.**

**1) Који циљ је потребно постићи?**

Циљ треба да буде дефинисан према жељеним ефектима које је потребно постићи у предметној области у односу на циљну групу или на животну средину, имајући у виду уочени проблем који је потребно решити, као и узроке и последице тог проблема или промену коју је потребно постићи. Циљ треба да буде прецизан, мерљив, друштвено прихватљив, остварив и временски одређен (тј. да садржи рок за постизање).

Циљ измена и допуна закона јесте очување и унапређивање националног идентитета кроз образовање. Прецизније, тежи се томе да уџбеници за одређене предмете, попут српског језика, српског језика и књижевности, света око нас, природе и друштва, историје, географије, музичке кулутре и ликовне културе добију статус уџбеника од националног значаја. Ови уџбеници имају задатак да преносе вредности, традицију, језик и културу, што је темељ за изградњу националне кохезије, стабилности и отпорности на спољне утицаје.

Још један важан циљ је увођење систематичности и транспарентности у поступак избора уџбеника, уз обезбеђивање конкуренције и заштите од дискриминације. На тај начин се подиже ниво професионалности у образовном систему, али и обезбеђује једнакост свих издавача.

Циљ је и да се уреди питање ауторских права у вези са делима која су саставни део уџбеника, уз прописану накнаду, чиме се штити и ауторска својина. Такође, законом се тежи стандардизацији, односно уводи се препоручена масе уџбеника, што је мера заштите здравља ученика и очувања животне средине.

Доношењем овог закона предвиђа се да јавни издавач припрема уџбенике од националног значаја, кроз транспарентне јавне конкурсе за избор аутора. Истовремено се уређују обавезе, рокови и последице кашњења у припреми уџбеника, што има за циљ поузданост и квалитет уџбеничке продукције.

Циљ је и финансијска доступност уџбеника – Влада ће прописати највишу малопродајну цену, водећи рачуна о заштити потрошача и праву свих ученика на равноправан приступ образовању.

Коначно, циљ ових измена је да се обезбеди правовремена, квалитетна, друштвено прихватљива и национално релевантна уџбеничка литература, која ће подржати образовни систем у изградњи савремене, стабилне и културно самосвесне Србије.

Сврха измена Закона, везано за основне школе, односи се и на остваривање циљева и исхода који се односе на неговање културе српског народа и развијање националног идентитета и осећања припадности Републици Србији, као и подстицање интеркултуралне свести и одговорности, обезбеђујући коришћење Националне читанке свим ученицима, не само оним који похађају наставу на српском језику, већ и на осталих осам језика националних мањина и за све ученике који похађају основно образовање и васпитање по посебном програму основног образовања и васпитања у иностранству на српском језику. Познавање и поштовање сопственог језика и културног наслеђа омогућава и поштовање других језика и култура и развијање толеранције или отворености према свакој другости.

Користећи примере из постојеће праксе, а у оквиру сарадње Завода за унапређивање образовања и васпитања и Републичког педагошког Завода из Републике Српске, урађени су приручници чија је намена да пруже наставницима подршку у неговању културе српског народа и развијању националног идентитета.

Сврха ових приручника је пружање подршке наставницима који предају у основним школама да остваре оне циљеве и исходе из Програма наставе и учења који се односе на теме од националног значаја, развиjање личног и националног идентитета, као и на подстицање интеркултуралне свести. Развијањем ових вредности у настави, наставници ће помоћи ученицима да са познавањем и поштовањем сопственог језика и културног наслеђа стекну поштовање према другим језицима и културама и развију толеранцију и отвореност за сваку различитост.

Приручници су развијени на тематско-интегративном приступу настави и учењу. Садрже низ готових припрема за часове и тематске дане, као и смернице за планирање и остваривање предложених тема и садржаја. Они пружају низ могућих решења, као и добро полазиште за даље развијање предложених тема и садржаја.

У оквиру Приручника за наставнике у основном образовању и васпитању, Неговање културе српског народа и развијање националног идентитета, Завод за унапређивање образовања и васпитања Републике Србије (2024), дефинисани су предмети од посебног значаја за неговање културе српског народа и развијање националног идентитета.

Наставни предмети, у основном образовању и васпитању, који подстичу неговање културе српског народа и развој националног идентитета су: Српски језик/Српски језик и књижевност, Свет око нас/Природа и друштво, Историја, Географија, Ликовна култура и Музичка култура.

**Циљеви наставних предмета за крај првог циклуса образовања и васпитања**

|  |  |
| --- | --- |
| СРПСКИ  ЈЕЗИК | Циљ учења Српског језика јесте да ученици овладају основним законитостима српског књижевног језика ради правилног усменог и писаног изражавања, негујући свест о значају улоге језика у очувању националног идентитета; да се оспособе за тумачење одабраних књижевних и других уметничких дела из српске и светске баштине, ради неговања традиције и културе српског народа и развијања интеркултуралности. |
| СВЕТ ОКО НАС/ПРИРОДА И  ДРУШТВО | Циљ учења предмета Свет око нас/Природа и друштво је упознавање себе, свог природног и друштвеног окружења и развијање способности за одговоран живот у њему. |
| ЛИКОВНА КУЛТУРА | Циљ учења Ликовне културе је да се ученик, развијајући стваралачко мишљење и естетичке критеријуме кроз практични рад, оспособљава за комуникацију и да изграђује позитиван однос према култури и уметничком наслеђу свог и других народа. |
| МУЗИЧКА КУЛТУРА | Циљ учења Музичке културе је да код ученика рaзвиjе интeрeсoвaње и љубав према музици кроз индивидуално и колективно музичко искуство којим се подстиче развијање креативности, естетског сензибилитета и духа заједништвa, као и одговорног односа према очувању музичког наслеђа и културe свoгa и других нaрoдa. |

**Циљеви наставних предмета за крај основног образовања и васпитања**

|  |  |
| --- | --- |
| СРПСКИ  ЈЕЗИК И  КЊИЖЕВНОСТ | Циљ учења Српског језика и књижевности је да се ученик оспособи да правилно користи српски језик у различитим комуникативним ситуацијама, у говору и писању, тако што ће овладати основним законитостима српског књижевног језика, да стиче основна знања о улози и значају језика у националној култури и изградњи националног идентитета; да кроз читање и тумачење књижевних дела из српске и светске баштине развија читалачке компетенције које, уз књижевно знање, обухватају емоционално и фантазијско уживљавање, живо памћење, истраживачко посматрање, подстичу имагинацију и уметнички сензибилитет, естетско доживљавање и критичко мишљење, морално просуђивање и асоцијативно повезивање; да се одговарајућим врстама читања оспособљава да усмерено приступа делу и приликом тумачења открива различите слојеве и значења; да стиче основна знања о месту, улози и значају језика и књижевности у српској и светској култури, негује љубав према српском језику и књижевности; да стиче и развија најшира хуманистичка знања и да научи како функционално да повезује садржаје предметних области. |
| ИСТОРИЈА | Циљ учења Историје је да ученик, изучавајући историјске догађаје, појаве, процесе и личности, стекне основна историјска знања и компетенције неопходне за разумевање савременог света, развије вештине критичког мишљења и одговоран однос према себи, сопственом и националном идентитету, културно-историјском наслеђу, друштву и држави у којој живи. |
| ГЕОГРАФИЈА | Циљ учења Географије је да ученик појмовно и структурно овлада природногеографским, демографским, насеобинским, политичко-географским, економскогеографским, интеграционим и глобалним појавама и процесима у Србији и свету уз неговање вредности мултикултуралности и патриотизма. |
| ЛИКОВНА  КУЛТУРА | Циљ учења Ликовне културе је да се ученик, развијајући стваралачко и креативно мишљење и естетичке критеријуме кроз практични рад, оспособљава за комуникацију и решавање проблема и да изграђује позитиван однос према уметничком наслеђу и културној баштини свог и других народа. |
| МУЗИЧКА  КУЛТУРА | Циљ учења Музичке културе је да код ученика, рaзвијајући интeрeсoвaња зa музичку умeтнoст, стваралачко и критичко мишљење, естетске критеријуме, формира естетску перцепцију и музички укус, као и одговоран однос према очувању музичког наслеђа и култури свoгa и других нaрoдa. |

**2) Да ли је циљ који се постиже доношењем прописа усклађен са циљевима важећих планских докумената и приоритетним циљевима Владе?**

Навести назив, циљ и меру планског документа и/или приоритетни циљ и резултат Владе (планиран Акционим планом за спровођење Програма Владе) који предвиђа доношење прописа. Навести разлоге уколико пропис одступа од циљева и/или мера предвиђених планским документима и приоритетних циљева и резултата Владе.

Стратегија развоја образовања и васпитања у Републици Србији до 2030. године („Службени гласник РС”, број 63/21) и Акциони план за период од 2023. до 2026. године за спровођење Стратегије развоја образовања и васпитања у Републици Србији до 2030. године („Службени гласник РС”, број 96/23) дефинисали су ово питање.

Када је реч о коришћењу предности информационо-комуникационих технологија и различитих облика учења у онлајн окружењу, као и мера за вредновање квалитета уџбеника и инструктивних материјала на основу валидних и проверених стандарда квалитета уџбеника и приступачности наставних средстава ученицима (електронски, аудио и други облици уџбеника), можемо говорити о делимичној остварености. Много тога је урађено или покренуто, али има и доста простора за унапређење. Нарочиту релевантност овим циљевима и мерама даје и ситуација са ковидом која је почела у марту 2020. године, у којој је образовни систем Републике Србије реаговао правовремено у смислу обезбеђивања праћења наставе на даљину.

Напредак је уочљив код циља који се тиче додатног финансирања специфичних трошкова образовања националних мањина (уџбеници и други наставни материјали се штампају на језику и писму националне мањине, развој образовања на језицима националних мањина, регулисање правног оквира, основан Центар за нискотиражне уџбенике у оквиру Јавног предузећа „Завода за уџбенике” итд.), као и код циљева који се тичу одговарајућег представљања у органима управљања и руковођења образовно-васпитним установама и права учешћа у доношењу одлука о мрежи ОВУ када је то важно за права националних мањина на образовање.

Као важан корак у унапређивању образовања и васпитања националних мањина, препознато је и пружање подршке наставницима из редова националних мањинских заједница да пишу уџбенике и приручнике.

Истовремено, са ревизијом образовних стандарда, биће урађена и евалуација постојећих исходно оријентисаних програма наставе и учења у гимназијама, чија ће примена бити завршена током школске 2021/22. године. Све наведено ће неминовно довести до ревизије програма наставе и учења, али и до значајних новина у изради уџбеника, дигиталних материјала и осталих дидактичких средстава. Осим што се очекује да ће програми афирмисати компетенцијски приступ учењу и довести до редуковања садржаја – чињеничног материјала који афирмише репродуктивна знања, приликом израде и стандарда и програма, у обзир ће бити узете и теме које у претходном периоду нису биле довољно препознате као важне у смислу неопходног фундуса знања и вештина за 21. век и за даљи развој Републике Србије и њених грађана. Међу тим темама које треба да развијају и жељене вредности налазе се: одрживи развој и еколошка свест и писменост, очување менталног, физичког и репродуктивног здравља, родна равноправност, заштита података о личности, инклузивно друштво, национални идентитет и интеркултуралност.

Треба напоменути да СРОВРС 2030 препознаје нужност да нови програми у доуниверзитетском образовању и васпитању буду осетљиви на питања родне равноправности и специфичности различитих друштвених група, укључујући оне које нису заступљене у довољној мери, у складу са вредностима на којима почива демократско друштво, као и да буду усклађени са стандардима докумената јавних политика у Републици Србији, стандардима потврђених међународних уговора о људским правима и релевантним препорукама међународних тела која прате примену међународних уговора. Овај приступ ће бити примењен и у активностима које се односе на развој уџбеника и унапређивање капацитета запослених у образовању.

Планирано је да се ради на обезбеђивању услова за стицање квалификација наставника за реализацију изборног програма Матерњи језик/говор са елементима националне културе (посебно за реализацију програма Ромски језик са елементима националне културе); развијаће се, акредитовати и спровести програми сталног стручног усавршавања наставника на језицима националних мањина на којима се остварује образовно-васпитни процес. Континуирано ће се обезбеђивати уџбеници прилагођеног фонта/формата у складу са захтевима школа и потребама ученика у основној школи, укључујући и обезбеђивање прилагођених уџбеника у видео формату на српском знаковном језику за потребе глувих ученика и ствараће се услови за обезбеђивање прилагођених уџбеника за средње школе, као и помоћних наставних средстава и дидактичких помагала за успешније учење и активније учешће ученика са сложеним и вишеструким сметњама у развоју у основним и средњим школама. СРОВРС 2030 предвиђа и обезбеђивање дигиталних образовних садржаја/дигиталних уџбеника за ученике основних школа и наставак обезбеђивања бесплатних уџбеника за одговарајуће групе ученика основних школа (свако треће и наредно дете у породици, примаоци социјалне помоћи итд.).

У области унапређивања квалитета образовно-васпитног рада на српском језику у иностранству интензивираће се рад на развоју, акредитацији и остваривању програма стручног усавршавања за наставнике који остварују образовно-васпитни рад на српском језику у иностранству, биће осигурана набавка уџбеника и друге литературе за наставнике за потребе организације образовно-васпитног рада на српском језику у иностранству, приступиће се изради обједињеног уџбеника за сва три предмета: Српски језик, Моја отаџбина Србија и Основи културе српског народа, а пружаће се и подршка ангажованим наставницима у процесу припреме за одлазак у иностранство

– 1.1.2.5. Обезбеђивање уџбеника прилагођеногфонта/формата у складу са захтевима школа и потребама ученика у основној школи

– 1.1.2.6. Обезбеђивање бесплатних уџбеника за одговарајуће групе ученика основних школа

– 1.1.2.7. Богаћење библиотечког фонда библиотека основних школа публикацијама од значаја за образовање и васпитање

– 1.1.2.8. Набавка дигиталних образовних садржаја – дигиталних уџбеника за ученике основних школа

– 1.1.2.9. Стварање услова за обезбеђивање прилагођених уџбеника за средње школе

Декларација о заштити националних и политичких права и заједничкој будућности српског народа (у даљем тексту: Декларација) једногласно је усвојена 8. јуна 2024. године на заједничкој седници Владе Републике Србије и Владе Републике Српске. Након тога, документ је формално прослеђен Народној скупштини Републике Србије и Народној скупштини Републике Српске. У Скупштини Републике Српске, Декларација је званично усвојена 2. јула 2024. године, Скупштина Републике Србије је усвојила Декларацију о заштити права и будућности српског народа 31. јула 2024. године.

У Декларацији је препоручуна хармонизацију наставних планова и програма у основном, средњем и високом образовању у Републици Србији и Републици Српској и подржано је и увођење редовних ђачких и студентских екскурзија и то на начин да ђаци и студенти из Републике Србије посећују природне лепоте и културно-историјске споменике у Републици Српској, и обрнуто.

Такође, Декларација препоручује Републици Србији и Републици Српској обједињавање понуда, услуга, инвестиција и ресурса у областима енергетике, рударства, туризма, пољопривреде, банкарства, финансија и платног система, здравства, образовања, саобраћаја и веза и другим областима од националног значаја ради заједничког наступања на домаћим и страним тржиштима.

У складу са Стратегијом о националној безбедности Републике Србије („Службени гласник РС”, број 94/19) и националним интересима, Економски развој и укупни просперитет обезбеђује побољшање квалитета живота грађана и извесну перспективу будућим генерацијама. Тим националним интересом обезбеђује се унапређење животног стандарда, отпорности и прилагодљивости привреде, рационалан и одговоран однос према природним богатствима и животној средини, равномеран регионални развој, унапређење образовања, научног и технолошког развоја, те укупне безбедности државе и грађана. На тај начин умањиће се социјално раслојавање друштва и економске разлике у односу на развијене државе и унапредити економска и енергетска безбедност Републике Србије.

Такође, циљ је очување унутрашње стабилности и безбедности Републике Србије и њених грађана, а у оквиру економског развоја и укупног просперитета дефинисано је:

Унапређење образовања, научни и технолошки развој представљају основне претпоставке економског развоја и укупног напретка Републике Србије. С тим у вези, увођењем дуалног образовања, те предузетничких модула и садржаја, омогућиће се прилагођавање образовања развоју привреде и тржишту рада. Такође, обезбедиће се подстицање научноистраживачког рада, ради освајања и примене савремених технологија, као и повећања угледа и статуса научног и наставног кадра.

Ради унапређења образовања, научног и технолошког развоја увешће се систем праћења квалитета применом јединственог информационог система просвете. Примениће се квалитетни системи вредновања и процене постигнућа, унапређивања компетенција, као и награђивања ученика у предуниверзитетском образовању.

Размотриће се потреба за променом модела основног и средњег образовања, као и за јачањем васпитне функције основне школе. Повећаће се доступност основног и средњег образовања становницима сеоских подручја. Такође, унапредиће се доступност и квалитет предшколског васпитања и образовања, посебно у домену инклузивне праксе са децом из осетљивих друштвених група. У домену високог образовања унапредиће се квалитет, као и доступност свим категоријама становника.

Сагледаће се могућности за пројектно финансирање образовног система. Такође, разрадиће се и применити одговарајући модел оспособљавања становништва за одбрану и поступање у ванредним ситуацијама. Подстицањем родољубља у образовању становништва повећаће се напори да се код грађана Републике Србије развија осећај лојалности и опредељености за задовољење безбедносних потреба.

Други субјекти значајни за националну безбедност јесу органи државне управе и институције надлежне за спољне послове, правосуђе, здравство, демографију, људска и мањинска права, економију, образовање и научну делатност, привреду, енергетику, телекомуникације, саобраћај и транспорт, инфраструктуру, заштиту животне средине, културу, затим органи аутономних покрајина и јединица локалне самоуправе, организације цивилног друштва, медији, правна лица и грађани који доприносе остваривању циљева националне безбедности.

**3) На основу ког показатеља учинка се утврђује да ли је дошло до постизања циља?**

Одредити мерљив показатељ учинка на основу ког се прати степен постизања циља и његову почетну и циљну вредност. Уколико није могуће одредити квантитативни показатељ учинка, потребно је навести разлоге због којих то није могуће и одредити квалитативни показатељ учинка.

Циљ предложених измена и допуна Закона о уџбеницима јесте унапређење квалитета образовања, заштита националног идентитета и обезбеђивање правовремено доступних и приступачних уџбеника свим ученицима. Како би се пратила ефикасност примене Закона, биће уведено више мерљивих показатеља учинка.

Први и кључни показатељ је проценат ученика основних школа који користе уџбенике од националног значаја, са циљем достизања 100% до школске 2029/2030. године.

Додатно, као показатељ квалитета уџбеника и њиховог утицаја на наставни процес, користиће се просечан број поена ученика на завршном испиту (мала матура) из српског језика, историје и географије, као предмета у којима се директно оцењују садржаји националног значаја. Уколико се уџбеници унапреде, очекује се раст просечног броја поена од најмање 10% до 2030. године по сваком од ових тестова.

Увођењем јединствених уџбеника од националног значаја за матерњи језик, заснованих на новим образовним стандардима и педагошким приступима, обезбедиће се равноправан, квалитетан и функционалан приступ настави језика и књижевности у свим школама у Србији. Уџбеници ће садржати текстове различитих врста, задатке усмерене на разумевање, критичко тумачење и аргументовање, што су кључне компетенције које PISA тестира. Са правовременом применом и стручном подршком наставницима, очекује се да ће ученици развијати дубље разумевање текста, што ће се одразити на боље резултате на међународним тестирањима. До 2031. године, Србија би могла да побољша своје PISA резултате из читалачке писмености за најмање 15 поена и приближити се просеку ОЕЦД.

Такође, пратиће се проценат издавача уџбеника чија маса уџбеника не прелази прописане границе, што је значајно за физичко и здравствено благостање ученика.

Републички завод за статистику је 2021. године објавио студију „Истраживање здравља становништва Србије 2019. године”, У погледу учесталости функционалних оштећења, на претходним систематским/превентивним прегледима, највећи проценат деце, узраста од 5 до 14 година, је имао проблем са равним табанима (13,3%), док је 8,7% деце имало деформитет кичме. Равне табане у значајно већем проценту имала су деца у Београду (21,8%), градским насељима (15,0%) као и она која живе у имућним домаћинствима (19,4%). Деформитети кичме су значајно чешћи код деце из Београда (11,3%) и Војводине (11,5%), док је 4.8% деце у Шумадији и Западној Србији имало деформитет кичме.

Смањење учесталости деформитета кичме и равних табана код деце кроз ограничавање препоручене масе уџбеника на највише 10% телесне тежине ученика представља реалну, али делимичну меру унапређења здравља школске деце. Тежина школске торбе препозната је као један од фактора који доприносе развоју мишићно-коштаних деформитета, посебно у осетљивом узрасту од 5 до 14 година, када дечје тело интензивно расте и развија се. Смањењем укупне масе уџбеника очекује се директно смањење физичког оптерећења кичме и стопала, што може довести до умереног пада процента деформитета, нарочито у урбаним срединама попут Београда и Војводине, где је и учесталост ових проблема највиша. Реално је очекивати умерено смањење процената, да се деформитети кичме спусте са 8,7% на око 7% у првих неколико година примене, али не и драматично смањење, уколико се не спроведу и друге мере (редовна физичка активност, правилно седење, превентивни прегледи и друго).

Међутим, деформитети кичме и равни табани су последица више међусобно повезаних фактора: ниске физичке активности, неправилног седења, недовољне едукације о држању тела, као и лоших услова рада у школама. Због тога се значајнији и дугорочни ефекти могу очекивати само уколико се мера лакших уџбеника спроведе у оквиру шире, системске политике превенције — која би обухватила и унапређење школске ергономије, увођење редовне физичке активности и едукацију деце и родитеља о правилном држању тела. Ова мера представља важан корак у правцу очувања здравља деце, али не сме остати једини. Само као део интегрисаног приступа, ограничавање тежине уџбеника може дати пуни ефекат и допринети бољем здравственом стању школске популације у Србији.

У оквиру квалитативних индикатора, пратиће се задовољство наставника и родитеља садржајем уџбеника, као и број уџбеника који садрже елементе националне културе и историје. Комбинацијом ових индикатора обезбедиће се објективно и транспарентно праћење напретка у спровођењу Закона.

**4) Дефинисати извор провере и рокове за прикупљање података за праћење примене прописа.**

На који начин, из којих извора провере и у којим роковима ће се прикупљати подаци на основу којих ће се пратити примена прописа (достизање циљне вредности показатеља, потпуност примене решења прописа у складу са планираним роковима, итд.)? Која организациона јединица у оквиру органа ће бити задужена за праћење примене прописа?

У циљу праћења примене Закона, неопходно је установити јасан систем прикупљања, обраде и анализе података. Извори провере обухватају извештаје јавног издавача, Каталог уџбеника, електронски регистар уџбеника, уговоре са ауторима и податке о спроведеним јавним позивима. Податке ће прикупљати Министарство просвете преко својих надлежних организационих јединица (сектора), као и школских управа, које ће извештавати о реализацији избора уџбеника у школама.

Основни рок за прикупљање и обраду података је крај сваке школске године, док се кључни индикатори, попут броја издатих уџбеника од националног значаја, праћења поступака избора уџбеника и ажурирања Каталога, проверавају квартално.

Посебно ће се пратити рокови који дефинишу динамику увођења нових уџбеника по разредима, као и спровођење јавних позива за избор аутора. Уколико се уоче одступања, надлежна јединица ће предложити мере корекције. Биће развијени обрасци за извештавање школа о избору уџбеника и усклађености начина избора уџбеника.

Индикатори учинка обухватаће и проценат школа које су извршиле избор уџбеника у року, као и број уџбеника преведених на језике националних мањина.

У сарадњи са Заводом за унапређивање образовања и васпитања провераваће се и квалитет рецензентских извештаја. Јавни издавач ће бити обавезан да извештава Министарство најмање четири пута годишње. Биће спроведене и спољне евалуације, најкасније три године након почетка примене закона. Објављивање података на порталу отворених података допринеће транспарентности. Све активности биће регулисане подзаконским актима који ће се донети у року од 90 дана.

**3. Идентификовање опција**

**3) Које су кључне промене које се прописом предлажу ради постизања циља?**

Описати предложена решења прописа којима се мењају права и обавезе физичких и правних лица, начин њиховог остваривања, као надлежности и начин вршења надлежности од стране органа јавне управе (нпр. измена услова за излазак на тржиште, измена права и обавеза и/или измена критеријума за остваривање права или испуњење обавеза за грађане и/или привреду, увођење или измена регистра, измена надлежности, формирање нове надлежне институције/укидање или спајање постојећих институција, итд.).

Предлогом закона планирана је измена и допуна члана 3. којом се обавезност коришћења националне читанке проширује на ученике који похађају наставу у иностранству по посебном програму основног образовања и васпитања на српском језику, чиме се обезбеђује очување националног и културног идентитета српских ученика у дијаспори. Овим решењем уводи се нормативна основа за равноправно и кохерентно образовање у земљи и иностранству.

Предлогом закона планирана је измена додавањем наслова изнад члана 4а и члана 4а Закона којим се уџбеници за предмете: српски језик, српски језик и књижевност, свет око нас, природа и друштво, историја, географија, музичка култура и ликовна култура, за ученике основног образовања и васпитања који наставу похађају на српском језику, сматрају се уџбеницима од националног значаја. Уџбеници од националног значаја преносе вредности, традицију, језик и културу, због чега представљају основно средство изградње и очувања идентитета и националне кохезије, стабилности и отпорности на спољне утицаје и један од стубова националне безбедности.

Предлогом закона извршена је измена наслова члана 5. и члан 5. Закона, на начин да је прописано да уџбенике за извођење наставе на језику и писму национале мањине чине уџбеници од посебног значаја за националне мањине и додаци уз те уџбенике и остали уџбеници за извођење наставе на језику и писму националне мањине. Такође је прописано да уџбеник за извођење наставе на језику и писму националне мањине може бити: уџбеник на језику и писму националне мањине који је издат на територији Републике Србије; уџбеник на језику и писму националне мањине који је превод уџбеника одобреног на српском језику; додатак уз уџбеник за предмете дефинисане чланом 4а став 3. овог закона; уџбеник на језику и писму националне мањине издат у страној држави, који је одобрен у складу са овим законом. Прописано је и да се одредбе овог закона које се односе на уџбеник сходно примењују и на додатак из става 1. тачка 3) овог члана за предмете од посебног значаја за националну мањину.

Предлогом закона планирана је измена члана 10. Закона, на начин да се у ставу 6. овог члана прецизира овлашћење министра да пропише начин и рокове доделе уџбеника и националне читанке и коришћење и враћање уџбеника који се финансирају из буџета, чиме се обезбеђује правни основ за планирање, расподелу и контролу јавних средстава намењених за уџбенике и националну читанку.

Предлогом закона планирана је измена члана 11. Закона, где се у ставу 2. тог члана мења формулација назива тачке 3), прецизније дефинише тачка 5) и брише став 6. чиме се укида право издавача на финансијску компензацију за нискотиражне уџбенике кроз умањење обавеза, чиме се мења режим јавног финансирања и примена начела сразмерности у корист рестриктивнијег тумачења права на надокнаду.

Предлогом закона планирана је допуна на начин да је после члана 13. додат назив члана и члан 13а који прописује ауторску накнаду за дела која су обавезан део садржаја уџбеника. Прописано је да је без дозволе аутора, а уз обавезу плаћања ауторске накнаде, дозвољено умножавање и стављање у промет тако умножених одломака објављеног ауторског дела, односно објављених појединачних ауторских дела, када се она, према утврђеном плану и програму наставе и учења, појављују као део садржаја обавезног наставног средства, уџбеника и уџбеничког комплета, одобреног за употребу у основном и средњем образовању у складу са овим законом. Висину ауторске накнаде из става 1. овог члана прописује Влада.

Предлогом закона планирана је измена и допуна члана 14. Закона, на начин да је прописано да националну читанку и уџбенике од националног значаја издаје јавни издавач у штампаном, а може их издавати и у дигиталном облику. Штампу издања јавног издавача обавља правно лице регистровано за делатност издавања и штампања научне и стручне и уџбеничке литературе чији је оснивач Република Србија.

Предлогом закона извршена је допуна на начин да је после члана 14а додат члан 14б, затим назив члана 14в и члан 14в, којим је уређено да јавни издавач формира ауторски тим за припрему уџбеника од националног значаја и то појединачно за сваки уџбеник по разреду, као и да јавни издавач расписује јавни позив за избор чланова ауторског тима за припрему ових уџбеника, а који чине лица са интегритетом и ауторитетом у области за коју су изабрани. Осим тога, предвиђено је и да јавни издавач именује рецензентску комисију за уџбенике од националног значаја, водећи рачуна о њиховој стручности и релевантном искуству у области за коју се уџбеник припрема. Такође, прописане су и последице доцње у припреми и достави рукописа уџбеника од националног значаја.

Предлогом закона планирана је измена у члану 16. став 10, који се мења се ради јаснијег описа процедуре приликом достављања предлога Завода.

Предлогом закона планирана је допуна у члану 17. став 1. тачка 3) где се додаје додатни садржај плана уџбеника, у виду масе штампамног уџбеника у грамима (г).

Предлогом закона планирана је измена члана 19., на начин да се прецизира рок до ког се каталог уџбеника објављује (1. март), прописује се које податке садржи каталог уџбеника, као и то да се каталог уџбеника не ажурира у периоду од 60 дана од објављивања. Такође се прописује право издавача да сам иницира брисање уџбеника из каталога уџбеника, који више нису у употреби.

Предлогом закона планирана је допуна закона чланом 19а којим је прописано да уџбеник од националног значаја, издат по програму наставе и учења који је престао да важи након доношења новог програма, може да се користи до стављања у промет уџбеника припремљеног по новом програму наставе и учења

Предлогом закона планирана је измена члана 22, у погледу рока у којем постоји обавеза Министарства да Заводу, у одређеном броју примерака, достави рукопис уџбеника и елаборат у одговарајућој форми. Такође, дефинисано је да су нискотиражни уџбеници ослобођени од таксе за стручну оцену, што представља посебно правно решење у оквиру прописа о уџбеницима, којим се подстиче доступност и квалитет образовног материјала у стручном образовању и у области нискотиражних уџбеника.

Предлогом закона планирана је измена члана 23, брисањем ст. 11. и 12. из разлога што све стручне оцене за одобрене уџбенике имају исти прописан садржај и њихово објављивање нема информативну вредност, а подаци су увек доступни на захтев, што објаву чини додатним непотребним административним оптерећењем. Досадашњи став 13. који постаје став 11. измењен је тако да уколико Завод, односно Покрајински завод не достави стручну оцену у прописаном року, министар, односно покрајински секретар ће у року од осам дана од дана истека рока образовати комисију за припрему стручне оцене из реда одговарајућих стручњака. Комисија доставља министру, односно покрајинском секретару стручну оцену у року од 20 дана од дана пријема рукописа.

Предлогом закона планирана је измена члана 24. додавањем новог става 4. којим је прописано да уколико је планом уџбеника за наставни предмет у основној школи предвиђен уџбенички комплет, издавач обавезно истовремено подноси захтев за одобравање свих компоненти уџбеничког комплета.

Предлогом закона планирана је измена члана 26, на начин да је измењен рок за достављање захтева надлежном савету и допуњен је став 3. на начин да надлежни савет образује трочлану стручну комисију сачињену од стручњака из релевантне области за експертизу рукописа уџбеника који је био предмет разматрања стручне комисије Завода за оцену рукописа, односно за који је Завод предложио да се не прихвати захтев за одобравање рукописа уџбеника, као појединачног процесног корака у поступку оцене и одобравања наставних материјала.

Предлогом закона планирана је измена члана 34, успостављањем начела у вези са избором уџбеника где се подразумева да школа бира уџбенике из каталога у складу са прописаним начелима а одлуку доноси наставничко веће на предлог стручних већа. Избор уџбеника важи до четири школске године, али је могућа и ранија промена уз сагласност Министарства и достављање одговарајуће документације. Такође, предвиђено је обезбеђивања потпуне транспарентности у поступку избора уџбеника.

Предлогом закона планирана је допуна чл. 34а-34г, којима се прописује поступак избора уџбеника који не спадају у уџбенике од националног значаја односно од посебног значаја за националну мањину, избор уџбеника за наставу на језику и писму националне мањине и уџбеника који користе ученици са сметњама у развоју и инвалидитетом, затим се уводи одређивање највише малопродајне цене уџбеника, на предлог седмочлане комисије састављене од стручњака и представника релевантних институција, сваке године доноси одлуку о највишој малопродајној цени уџбеника, која обавезује издаваче и обезбеђује ценовну контролу и доступност уџбеника за наредну школску годину. Ова одредба има за циљ да се обезбеди транспарентност, контролисано формирање цена и доступност уџбеника свим ученицима под једнаким условима. Одређивањем највише малопродајне цене уџбеника на годишњем нивоу, на основу стручног мишљења представника релевантних институција и сектора, спречава се неконтролисано повећање цена и штити значај ученика, родитеља и потрошача. Оваквим приступом осигурава се и равноправност ученика који наставу похађају на језику националне мањине или користе прилагођене уџбенике. Чланом 34г уводи се могућност одређивања највеће масе уџбеника, где се утврђује формула за израчунавање највеће препоручене масе уџбеника по предмету у основној школи, с циљем заштите и превенције здравља ученика, при чему се максимална маса одређује у зависности од разреда и недељног фонда часова.

Предлогом закона планирана је допуна члана 36, у коме се прецизира да се донацијама, поклонима или репрезентацијом не сматрају краткотрајно представљање уџбеника у школи, репрезентације мале вредности до 1000 динара по особи, као ни бесплатни примерци уџбеника намењени за избор уџбеника, при чему се ова ограничења примењују трајно, без обзира на фазу поступка одобравања уџбеника.

Предлогом закона у члану 43. став 1. додаје се посебна тачка која прописује казнену одредбу у случају продаје уџбенике по цени већој од цене утврђене одлуком Владе. У овом члану предвиђено је брисање речи ПДВ.

Предлогом закона планирана је допуна прелазном и завршном одредбом да уџбеници који су одобрени на основу закона о уџбеницима („Службени гласник РС”, бр. 27/18 и 92/23) за основну школу за предмете српски језик, српски језик и књижевност, свет око нас, природа и друштво, историја, географија, музичка култура и ликовна култура користиће се до стављања у промет уџбеника за те предмете у складу са овим законом, након чега ће бити обрисани из каталога уџбеника. Јавни издавач расписаће јавни позив за избор аутора за припрему уџбеника од националног значаја за први и пети разред основне школе у року од 30 дана од дана ступања на снагу овог закона, а за остале разреде најкасније 18 месеци пре почетка школске године у којој ти уџбеници почињу да се користе. Јавни издавач је дужан да преда у штампу рукописе уџбеника од националног значаја најкасније 30 дана пре почетка школске године у којој ти уџбеници почињу да се користе. Коришћење уџбеника од националног значаја у основној школи за ученике првог и петог разреда почеће од школске 2026/2027. године, за ученике другог и шестог разреда почеће од школске 2027/2028. године, за ученике трећег и седмог разреда почеће од школске 2028/2029. године и за ученике четвртог и осмог разреда почеће од школске 2029/2030. године.

Предлогом закона планирана је допуна прелазном и завршном одредбом да ће прописи за спровођење овог закона бити донети у року од 90 дана од дана ступања на снагу овог закона.

Предлогом закона планирана је допуна прелазном и завршном одредбом да овај закон ступа на снагу осмог дана од дана објављивања у „Службеном гласнику Републике Србије”.

**4) Које опције су разматране приликом израде прописа и навести разлоге због којих се од њих одустало?**

Представити различите опције које су разматране приликом дефинисања кључних решења предложених прописом и описати најзначајније економске, друштвене, управљачке и финансијске ефекте, ефекте на животну средину, односно ризике због којих се одустало од ових опција. Када се прописом врши усаглашавање домаћег правног оквира са правним тековинама Европске уније, потребно је размотрити опције које се односе на начин примене кључних решења акта који се транспонује.

Министарство просвете размотрило је све појединачне сугестије, примедбе и предлоге за измене и допуне које су примљене током јавне расправе и прихватило сугестије и предлоге којима се унапређују законска решења предложеног текста Предлога закона, те у складу са тим извршило потребне измене и допуне Предлога закона.

**4. Анализа економских ефеката**

**2) Да ли се предложеним решењима прописа уводи нова, мења или укида постојећа финансијска обавеза за привредне субјекте? Који су позитивни ефекти увођења нове, измена или укидања обавезе?**

Описати предложена решење прописа којим се уводи нов, мења или укида постојећи порез, допринос, накнада, такса, акциза, царина, односно мења стопа, основица, обвезник или платац. Проценити износ повећања или умањења ових трошкова и одредити привредне субјекте који ће сносити трошак (правна форма, величина, делатност, итд). Одредити да ли је у питању једнократан или понављајући трошак (ако се понавља ‒ одредити и интервале у којима се понавља). Представити сврху увођења нове, измена или укидања финансијске обавезе, тј. описати позитивне ефекте (користи) и циљне групе (привредне субјекте, грађане, органе, односно организације који врше јавна овлашћења, итд.) на које се односе позитивни ефекти.

За спровођење овог закона потребно је обезбедити средства у буџету Републике Србије за трошкове производње уџбеника у 2025. години у износу од 244.000.000 динара, а у 2026. и 2027. години потребно је обезбедити средства у износу од 476.000.000 динара по години.

**3) Да ли се предложеним решењима прописа уводи нова, мења или укида постојећа обавеза која утиче на повећање или умањење трошкова производње и/или пружања услуга које сноси привредни субјект? Колико износи повећање или умањење ових трошкова? Да ли се обавеза може испунити на домаћем тржишту и да ли је рок за испуњење обавезе примерен? Који су позитивни ефекти увођења нове, измена или укидања обавезе?**

Описати предложена решења прописа којим се уводи нова, мења или укида постојећа обавеза која директно или индиректно утиче на измену процеса производње и/или пружања услуге (нпр. увођење или укидање обавезне примене неког техничког захтева, примене одређене опреме, запошљавања лица које испуњава критеријуме које се односе на ниво образовања и компетенција, итд.). Проценити износ повећања или умањења трошкова који произилазе из овог решења и одредити циљне групе (правна форма, величина, делатност, итд) који ће сносити трошак. Одредити да ли је у питању једнократан или понављајући трошак (ако се понавља ‒ одредити и интервале у којима се понавља). Представити да ли се обавеза може испунити на домаћем тржишту и да ли је рок за испуњење обавезе примерен. Представити позитивне ефекте (користи) од увођења нове, измена или укидања ове обавезе, тј. описати и одредити циљне групе (привредне субјекте, грађане, органе, односно организације који врше јавна овлашћења, итд.) на које се односе позитивни ефекти.

Издавачи ће се прилагодити препорученој маси уџбеника смањењем обима и тежине појединачних уџбеника у складу са формулом која узима у обзир недељни фонд предмета. Неће бити потребно прерадити постојећа издања, што би изискивало трошкове редизајна, поновног лектурисања, и штампања лакших и често мањег формата уџбеника, већ се ово односи на ново издате уџбенике у наредном периоду, у складу са новим програмима наставе и учења.

У циљу смањења тежине уџбеника, издавачи ће уводити QR кодове који упућују на додатне садржаје у дигиталном формату, као што су проширени текстови, задаци, аудио и видео материјали. На тај начин, штампани уџбеници ће садржати само основни, наставни минимум, док ће се обимнији или пратећи садржаји преместити у онлајн окружење, доступно путем скенирања кода. QR код представља техничко решење које омогућава лак приступ мултимедијалним ресурсима без додатног физичког оптерећења ученика. Ово захтева додатна улагања у израду и одржавање дигиталне платформе, које већина издавача поседује, али доприноси усаглашавању уџбеника са препорученом масом. На тај начин се постиже баланс између квалитета наставног материјала и здравствених препорука. Све ове мере могу довести до одређених повећања укупних трошкова издавача, али су неопходне ради испуњавања нових законских стандарда и очувања здравља ученика.

У претходном периоду Министарство просвете је финансијски учествовало и подржавало израду дигиталних садржаја, што ће издавачима смањити трошкове, јер већ постоје бројни ресурси који се могу интегрисати. Ово додатно олакшава прелазак на модел уџбеника са QR кодовима, без значајног финансијског оптерећења за издаваче.

**5) На који начин ће предложена решења прописа утицати на конкуренцију?**

Да ли се предложеним решењима прописа директно или индиректно утиче на:

‒ број и врсту учесника на тржишту, односно да ли се додељују одређена искључива права;

‒ могућност за тржишно надметање, односно договарање између учесника на тржишту;

‒ слободно формирање цена и могућност избора добављача и производа;

‒ могућности на улазак нових учесника на тржиште прописивањем критеријума, стандарда или услова;

‒ могућност да државни органи, органи територијалне аутономије и локалне самоуправе нуде робу и услуге на тржишту заједно са учесницима на тржишту над којима врше надзор?

Редефинисање улоге јавног издавача у предложеним изменама Закона има за циљ да обезбеди равноправан приступ уџбеницима и заштиту националног и културног идентитета, посебно у областима где тржиште не пружа адекватна решења. Као непрофитни актер са јавним мандатом, јавни издавач има улогу да издаје садржаје од стратешког значаја, попут уџбеника на мањинским језицима или за стручне школе, чиме се ублажавају тржишне неравнотеже.

Истовремено, увођење контролисане цене, највише малопродајне цене, спречава прекомерна поскупљења и дискриминацију у дистрибуцији, али ограничава простор за ценовну конкуренцију. Приватни издавачи се тако такмиче превасходно квалитетом садржаја. Јавни издавач не само да допуњује тржиште, већ поставља и стандард, чиме индиректно мотивише приватни сектор на унапређења. У том контексту, важно је истаћи да у више европских земаља, попут Мађарске, управо јавни издавач преузима кључну улогу у изради стратешки важних уџбеника, чиме се осигурава доступност, континуитет и усклађеност са образовним политикама. Та пракса показује да државно издаваштво може да допринесе стабилности система и очувању националног идентитета. Међутим, ако јавни издавач преузме и профитабилне сегменте, може угрозити одрживост тржишне конкуренције. Искуства из Европе показују да хибридни модели дају најбоље резултате. Зато је потребно обезбедити транспарентност, субвенције за нише и строжи надзор над квалитетом. Баланс између јавног интереса и тржишних механизама кључан је за одржив и правичан систем уџбеника. Улога јавног издавача у том систему није конкуренција већ коректив тржишних недостатака.

Кроз анализе дошло се до закључка да ће у школској 2029/2030. године удео јавног издавача на тржишту уџбеника основне школе износити 64%, док ће остали издавачи има ти 36% тржишта уџбеника за основну школу.

**5. Анализа ефеката на друштво.**

**6) На који начин предложена решења прописа утичу на здравље људи?**

Описати предложена решења прописа која директно или индиректно утичу на здравље људи (посебно осетљивих друштвених група) и представити ефекте тих решења. Уколико су ефекти предложених решења негативни, представити мере којима ће се ти ефекти ублажити или отклонити.

Истраживања показују да велики број ученика у Србији носи школске торбе које премашују препоручену тежину од 10–15% телесне масе, што директно утиче на појаву лошег држања, деформитета кичме (сколиоза, кифоза) и хроничног бола у леђима. Подаци Института за јавно здравље „Батут” указују да чак 70% деце има неки облик поремећаја у постури, а један од кључних фактора је прекомерна тежина школског материјала. У том контексту, Предлог закона предвиђа прописивање препоручене масе штампаног уџбеника, по разреду и наставном предмету. Критеријуми се заснивају на праксама земаља Европске уније, научно утврђеним медицинским препорукама, као и анализама постојећих уџбеника, који имају веће масе од препоручених.

План је да се уџбеници поједноставе, смање у обиму и допуне дигиталним садржајима доступним преко QR кодова, чиме би се штампани материјал свео на основни наставни минимум. Очекује се да ће просечна тежина уџбеника по предмету бити значајно мања – у многим случајевима чак за 20–40% у односу на тренутно стање. Ова мера треба да допринесе не само очувању здравља ученика, већ и унапређењу квалитета учења кроз бољу организованост и лакши приступ пратећим садржајима у дигиталном формату.

**7) На који начин предложена решења прописа утичу на обим остваривања права на правично суђење, приступачност јавним површинама и објектима и приступ информацијама? На који начин предложена решења утичу на квалитет и доступност јавних услуга, услуга система социјалне заштите, система здравствене заштите и система образовања, као и и других јавних услуга, нарочито у контексту заштите и унапређења права припадника осетљивих друштвених група?**

Описати предложена решења прописа која директно или индиректно утичу на обим остваривања права, као што су право на правично суђење, приступачност јавним површинама и објектима и приступ информацијама, односно квалитет и доступност јавних услуга, квалитет и доступност услуга система социјалне заштите, здравственог система и система образовања, као и доступност и приуштивост других јавних услуга и представити ефекте тих решења на грађане (посебно на осетљиве друштвене групе). Уколико су ефекти предложених решења прописа негативни, представити мере којима ће се ти ефекти ублажити или отклонити.

Измене Закона које предвиђају увођење уџбеника од националног значаја, које ће издавати јавни издавач, значајно ће унапредити доступност и квалитет образовања. За разлику од досадашњег стања, где је тржиште било доминантно уређено комерцијалном логиком, нови модел омогућава да се исте кључне уџбенике имају сви ученицима, без обзира на регионалну или социјалну неравноправност. Јавни издавач, као непрофитни актер са јавним мандатом, гарантује равноправан приступ, стандардан квалитет и усаглашеност са образовним циљевима државе.

Уџбеници од националног значаја биће прилагођени савременим педагошким стандардима, што представља напредак у односу на постојеће издање где постоје значајне разлике у приступу, квалитету и обиму садржаја. Додатно, јавни издавач ће попуњавати празнине у понуди, као што су мањински језици и стручни предмети, које приватни издавачи често избегавају због неисплативости. Уџбеници ће бити предмет јавне контроле, чиме се унапређује транспарентност и смањује могућност комерцијалног утицаја. Увођење уџбеника од националног значаја тако постаје кључни механизам за очување квалитета, једнакости и културног идентитета у образовању. Додатно, као показатељ квалитета уџбеника и њиховог утицаја на наставни процес, користиће се праћење постигн ученика на завршном испиту (из српског језика, историје и географије.

**7. Анализа управљачких ефеката.**

**1) Које активности је потребно спровести и у којим роковима како би се омогућила примена прописа? Која организациона јединица унутар органа, односно организације који врше јавна овлашћења, је одговорна за спровођење ових активности?**

Потребно је прецизно навести конкретне регулаторне (доношење подзаконских и општих аката, усклађивање других прописа са прописом који се предлаже) и нерегулаторне активности (информативно едукативне кампање, обуке запослених за примену нових прописа, техничко технолошке и организационе промене, итд.) које је потребно предузети како би се омогућила примена прописа, као и рок за њихово спровођење. Навести орган, односно организацију која врши јавна овлашћења и унутрашњу организациону јединицу која је одговорна за спровођење активности. Навести на који начин ће се успоставити међуинституционална сарадња између органа, односно организације који врше јавна овлашћења надлежних за примену прописа.

У циљу пуне примене Закона, потребно је предузети низ конкретних активности, утврдити рокове и одговорне органе, као и начин праћења примене и санкционисање непоштовања обавеза. Прво, јавни издавач у року од 30 дана од ступања закона на снагу расписује јавни позив за избор аутора уџбеника од националног значаја за први и пети разред, укупно за израду 9 уџбеничких комплета. За остале разреде, ова обавеза се спроводи најкасније 18 месеци пре почетка школске године у којој се уџбеници користе. Јавни издавач именује рецензентске комисије и врши избор аутора по утврђеним критеријумима. Министарство просвете доноси подзаконске акте у року од 90 дана, укључујући правилнике о начину коришћења и враћања уџбеника, као и критеријуме за одређивање највише цене уџбеника, у сарадњи са Министарством трговине. Влада утврђује највишу цену до 1. марта текуће године за наредну школску годину.

Министарство просвете ће ажурирати Каталог уџбеника до 1. марта сваке године и прати усклађеност уџбеника са новим програмима наставе и учења. Министарство ће пратити примену прописа путем електронског регистра уџбеника и редовног извештавања школа. Сектори у оквиру Министарства задужени су за координацију праћења примене прописа, као и за припрему годишњег извештаја Влади. Подаци ће се прикупљати из школских електронских дневника, Регистра уџбеника, извештаја јавног издавача и пријава инспекције, на полугодишњем и годишњем нивоу.

У случају непоштовања одредби закона, прописане су казнене мере. Издавач који продаје уџбеник по цени вишој од одређене (члан 34в став 6.) биће новчано кажњен у складу са чланом 43. Закона. Јавни издавач који не објави јавни позив или не достави рукопис у року, одговара уговорно и материјално, а аутор који не испуни уговорене обавезе мора вратити хонорар и надокнадити штету. Школе које не спроведу поступак избора уџбеника у предвиђеном року, губе право на избор и уместо њих Министарство доноси одлуку о избору уџбеника. Инспекцијски надзор ће вршити контролу спровођења закона, а уочене неправилности ће бити санкционисане у складу са законима.

Циљне вредности показатеља (попут процента школа које користе уџбенике од националног значаја по разредима, процента одобрених уџбеника у односу на планове, броја уџбеника у складу са препорученом масом и ценом) биће провераване годишње. Ови подаци ће бити јавно доступни путем извештаја Министарства. Праћењем и санкционисањем обезбеђује се да се нови закон примени у целости и у року, што ће обезбедити већи квалитет, националну кохезију и правичност у приступу образовању.

**2) Одредити капацитете органа, односно организације који врше јавна овлашћења који је потребно ангажовати за примену прописа. Да ли су капацитети довољни за примену прописа?**

Одредити организациону целину у оквиру органа, односно организације који врше јавна овлашћења која ће вршити надлежности дефинисане прописом. Приказати људске и материјалне (опрема, простор, софтвер, итд.) капацитете које је потребно да ова организациона целина ангажује. Проценити постојеће и навести да ли је потребно обезбедити додатне капацитете и начин на који ће се ти капацитети обезбедити.

Министарство просвете и јавни издавач располажу одговарајућим кадровским и организационим капацитетима за спровођење наведених активности. У оквиру Министарства постоје организационе јединице (сектори и школске управе), које имају стручне капацитети и који омогућавају праћење, координацију и реализацију свих обавеза утврђених изменама и допунама Закона, укључујући припрему подзаконских аката, вођење Регистра уџбеника, праћење извештаја, као и инспекцијски надзор.

Јавни издавач, у складу са законом, већ поседује неопходну логистичку инфраструктуру, стручне кадрове, искуство у припреми наставних материјала и успостављене механизме за сарадњу са ауторима, рецензентима и дизајнерима. У претходном периоду.

Динамика спровођења активности је реално постављена и биће праћена у складу са предвиђеним роковима. Надлежни сектори у Министарству биће задужени за праћење примене закона и извештавање Владе, а активности ће се пратити кроз јасно дефинисане мерљиве показатеље учинка. Институционални оквир и постојећи ресурси омогућавају ефикасну имплементацију закона у целини.

**3) На који начин предложена решења прописа утичу на ефикасност, одговорност и транспарентност рада органа, односно организација који врше јавна овлашћења надлежних за примену прописа?**

Описати предложена решења прописа која директно или индиректно утичу на брже и једноставније вршење надлежности органа, односно организација који врше јавна овлашћења уз ефикасније коришћење расположивих ресурса и описати утицај? Да ли се предложеним решењима прописа јасно одређује надлежност за примену прописа између органа, односно организација који врше јавна овлашћења (на пример у случају заједничког надзора)? Да ли се омогућава циљним групама и заинтересованим странама да имају увид у начин примене прописа (на пример доступност информације о начину спровођења административног поступка, праћење кретања предмета, јавност регистара и евиденција, доступност извештаја, итд.)?

У новим законским решењима предвиђено је укидање праксе објављивања стручних оцена квалитета рукописа уџбеника на званичној интернет страници Завода, односно Покрајинског завода. Иако је та пракса раније била успостављена као део напора ка већој транспарентности, показало се да није неопходна за остваривање основне сврхе – квалитетног и објективног одобравања уџбеника. Наиме, сам процес рецензирања и даље остаје формализован, стручан и утемељен на прописаним стандардима квалитета, али се укида административна обавеза објављивања појединачних оцена на интернету.

Тиме се постиже поједностављење поступка и смањује административно оптерећење запослених у Заводима, који су били обавезани да у кратком року припремају и технички уређују велики број докумената за јавну објаву. Осим тога, с обзиром на то да стручне оцене нису правно обавезујући документи већ стручно мишљење комисија, њихова јавна објава није од суштинског значаја за сам процес одлучивања. Решавање по захтеву заинтересованих страна и даље је могуће у складу са прописима о слободном приступу информацијама од јавног значаја. На овај начин се задржава основни ниво транспарентности, али се истовремено постиже већа ефикасност и усредсређеност на кључне функције одобравања уџбеника.

Увођењем нових чланова закона који детаљније уређују поступак избора уџбеника, значајно се унапређује транспарентност и правна сигурност тог процеса. Изменама чланова по први пут се на нормативан начин прописују „Начела за избор уџбеника“, што је важан искорак у обезбеђивању равноправности привредних субјеката, отклањању дискриминације, као и подизању свести о економичности и еколошкој одговорности.

*Начело обезбеђивања конкуренције и забране дискриминације* јасно налаже да наставничко веће мора спроводити јавни, отворени и транспарентни поступак избора, без фаворизовања било ког издавача и без дискриминаторских критеријума. Ово значајно доприноси јачању правичности и отвара врата за здраву тржишну конкуренцију, што ће на дуже стазе подићи квалитет уџбеника.

*Начело економичности, ефикасности* *и заштите животне средине* поставља дужност школама да приликом избора воде рачуна о цени уџбеника и утицају на животну средину, што је нова и важна димензија одговорности у систему.

*Начело транспарентности и једнакости привредних субјеката* обезбеђује равноправан положај свих издавача и спречава затворене или привилеговане договоре на нивоу школа.

Додавање нових чланова први пут уводи и поступак избора уџбеника као уређену административну радњу која се прати и документује, што омогућава бољу контролу и надзор од стране надлежног министарства. Школе ће имати обавезу да се изјасне о поступку избора, чиме се јача одговорност наставничког већа и смањује простор за произвољност.

Ове измене значајно подижу квалитет и кредибилитет процеса избора уџбеника и представљају важан механизам за јачање поверења у образовни систем, уз очување аутономије школа и права ученика и родитеља на квалитетно образовање.

**8. Анализа финансијских ефеката.**

**1) Колико износе јавни расходи примене прописа и из којих извора финансирања ће се обезбедити средства?**

Описати предложена решења прописа која директно или индиректно утичу на повећање јавних расхода. Навести процењен износ трошкова које ће сносити органи, односно организације који врше јавна овлашћења за примену прописа. Навести изворе финансирања из којих ће се обезбеђивати потребна средства (буџет Републике Србије, задуживање, донаторска средства, буџет аутономне покрајине, буџет јединице локалне самоуправе, буџет јавне установе, итд.) и износе који ће се обезбедити из сваког извора финансирања.

Закључује се да ће јавни издавач у школској 2029/2030. години остварити значајно повећање удела на тржишту уџбеника за основну школу, са процењених 64%, док ће остали издавачи делити преосталих 36%. Овај раст тржишног удела указује на јачање позиције јавног издавача као кључног актера у систему уџбеника.

Што се тиче финансијских капацитета биће обезбеђена средства за трошкове производње уџбеника од националног значаја, узимајући у обзир подршку Владе, Министарства и јавно-финансијске механизме који стоје на располагању.

Иако ће искључиво право на издавање националних уџбеника допринети значајном повећању прихода јавног издавача, треба имати у виду да је и даље важно одржавати квалитет, транспарентност и конкурентност на тржишту како би се обезбедила дугорочна одрживост и поверење корисника. Укупно, ове околности дају основу за стабилан и одржив раст јавног издавача у наредном периоду.

**9. Извештај о спроведеним консултацијама**

1) Одредити циљне групе и заинтересоване стране које је потребно укључити у процес консултација.

2) У ком периоду су спроведене консултације и да ли су релевантне информације о времену и месту примене изабраних метода консултација и њиховим резултатима, објављене на Порталу „еКонсултације”? Навести линк са Портала „еКонсултације” или неке друге интернет странице преко које су спроведене консултације.

3) Навести циљне групе и заинтересоване стране које су учествовале у консултацијама.

4) Да ли су у консултације укључени представници микро, малих и средњих привредних субјеката из регулисане области и осетљиве друштвене групе на које пропис утиче, представници удружења која се баве заштитом животне средине, као и представници удружења који се баве родном равноправношћу?

5) Наведите примедбе, сугестије и коментаре на текст прописа, достављене у току консултација које су усвојене.

6) Наведите примедбе, сугестије и коментаре на текст прописа, достављене у току консултација које нису усвојене и објаснити разлоге за њихово неприхватање.

На основу члана 41. став 3. Пословника Владе („Службени гласник РС”, бр. 61/06 –пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 - др. пропис), Одбор за јавне службе Владе Републике Србије на седници одржаној дана 14. маја 2025. године, донео је Закључак 05 Број: 011-4902/2025, којим је одређено спровођене јавне расправе и утврђен је Програм јавне расправе о Предлогу закона о изменама и допунама Закона о уџбеницима (у даљем тексту: Предлог закона). Јавна расправа је спроведена у периоду од 15. маја до 4. јуна 2025. године. Прва трибина о предложеном Предлогу закона одржана је у уторак, 20. маја 2025. године, у Београду, друга трибина одржана је у среду, 21. маја 2025. године, у Новом Саду, трећа и четврта трибина одржане су у среду, 28. маја 2025. године, у Краљеву и Крагујевцу.

У јавној расправи учествовали су представници Министарства просвете, Националног просветног савета, Савета за стручно образовање и образовање одраслих, Завода за унапређивање образовања и васпитања, Завода за вредновање квалитета образовања и васпитања, Покрајинског секретаријата за образовање, прописе, управу и националне мањине-националне заједнице, Педагошког завода Војводине, Јавног предузећа „Завод за уџбенике”, установе образовања и васпитања, издавачи уџбеника, представници невладиних организација и остали заинтересовани субјекти и појединци.

Предлог закона објављен је на званичној интернет страници Министарства просвете ([www.prosveta.gov.rs](http://www.prosveta.gov.rs)), као и на порталу „еКонсултације” (https://ekonsultacije.gov.rs/topicOfDiscussionPage/477/4), а заинтересована лица могла су своје сугестије, предлоге и примедбе да доставе на следећу е-маил адресу: javna.rasprava@prosveta.gov.rs, са назнаком: „Предлог закона о изменама и допунама Закона о уџбеницима”.

Министарство просвете размотрило је све појединачне сугестије, примедбе и предлоге за измене и допуне које су примљене током јавне расправе и прихватило сугестије и предлоге којима се унапређују законска решења предложеног текста Предлога закона, те у складу са тим извршило потребне измене и допуне Предлога закона.